17 projek perumahan sakit, tujuh terbengkalai di Johor

ISKANDAR PUTERI, 4 Disember- Sebanyak 17 projek sakit dan tujuh projek perumahan terbengkalai di bawah Kerajaan Persekutuan dikenal pasti di Johor, setakat ini.Menerusi semakan di laman sesawang Kementerian Perumahan Kerajaan Tempatan, ia melibatkan Taman Setia Indah dan Projek Taman Kota Jaya di Johor Bahru dan Taman Residensi Kota Tinggi. Exco Perumahan dan Kerajaan Tempatan negeri, Datuk Mohd Jafni Md Shukor berkata kerajaan negeri bertindak sebagai pemudah cara menyelesaikan masalah dialami pembeli melibatkan projek berkenaan.

(Kerajaan negeri bertindak sebagai pemudah cara menyelesaikan masalah dialami pembeli melibatkan projek berkenaan)

"Kerajaan negeri memberikan komitmen dalam memudah cara dan memantau serta memberikan kelulusan terbabit , seperti projek sakit di Taman Setia Indah, sebanyak 639 unit telah diselesaikan," katanya semasa persidangan Dewan Negeri Johor, di sini.Projek sakit yang bakal diselesaikan awal tahun depan melibatkan 625 unit rumah di Taman Residensi Kota Tinggi yang dimajukan oleh Perbadanan PR1MA Malaysia.


Kelasi selamatkan burung hantu di laut

LABUAN, 4 Disember- Video pendek memaparkan seorang kelasi menyelamatkan seekor burung hantu yang hampir lemas di laut menarik perhatian warga maya.Burung tersebut ditemui terapung dan terumbang-ambing di tengah laut sebelum berjaya diselamatkan.Kelasi tersebut menggunakan bakul yang diikat pada tali dalam operasi menyelamatkan haiwan berkenaan.

(Tangkap layar video yang dimuat naik di laman TikTok @dapurmedic menunjukkan burung hantu yang telah diselamatkan)

Pada mulanya, burung hantu itu berada dalam ketakutan ketika diselamatkan.Namun, ia memberi tindak balas baik semasa dibersihkan.


Warga emas derma darah 356 kali sejak 1988

KUALA LUMPUR, 4 Disember- Seorang warga emas layak digelar 'hero derma darah' kerana menderma darah secara konsisten sejak tahun 1988.Lum Kien Seng, 70 tahun menderma darah buat kali ke 356 di Pusat Darah Negara dan ia merupakan yang terakhir dia berbuat demikian.Kien Seng berkata, dia sentiasa mementingkan penjagaan kesihatan bagi membolehkan dirinya kekal sihat dan layak untuk menderma darah.

(Kien Seng, 70 tahun menderma darah buat kali ke 356 di Pusat Darah Negara dan ia merupakan yang terakhir dia berbuat demikian.)

Pendermaan darah terakhir lelaki itu disambut meriah sebagai penghargaan atas amalan baik yang dilakukan tanpa mengharapkan balasan.Selain darah, Kien Seng juga merupakan penderma aferesis sejak tahun 2000 sehingga kini.


Anwar mohon maaf jarang jawab 'tweet'

KUALA LUMPUR, 4 Disember- Datuk Seri Anwar Ibrahim mengakui tanggungjawabnya semakin bertambah selepas memegang jawatan Perdana Menteri sehingga menjadikan beliau semakin jarang menjawab 'tweet' di Twitter."Ramai mengadu saya jarang jawab 'tweet'. Tanggungjawab kian bertambah, tetapi saya masih mengikuti komen teman-teman di Twitterjaya."Insha Allah, saya akan cuba cari ruang dan balas tweet kawan-kawan semua," katanya di Twitter, tengah malam tadi.Beliau yang juga Ahli Parlimen Tambun itu turut membalas secara sepontan 'Ok Hai', ciapan pengguna yang menggunakan nama 'Reformist' yang mengatakan, cuba Datuk Seri balas 'Hai'.Selain ciapan tersebut, Perdana Menteri turut dilihat membalas beberapa ciapan lain."Kerja Datuk. Asalkan negara terbela. Kami tak rasakan perlunya interaksi di media sosial. Pengelola kan ada," kata pengguna bernama Aji Kamprett.Ia kemudian dibalas ringkas oleh Anwar,"Tkasih-saya cuba penuhi semua."

("Santai di hari minggu meluangkan masa dengan cucu," kata Anwar menerusi Twitter/@anwaribrahim)


Jambatan Sungai Pulai dijangka siap tahun depan

ISKANDAR PUTERI, 4 Disember-Kerja-kerja pembinaan jambatan Sungai Pulai yang menghubungkan Johor Bahru-Pontian dengan kos pembinaan dianggarkan RM700 juta dijangka siap akhir tahun ini.Exco Pelaburan, Perdagangan dan Hal Ehwal negeri, Lee Ting Han berkata jambatan sepanjang 7.5 kilometer itu akan memendekkan tempoh perjalanan dari Johor Bahru ke Pontian dari satu jam kepada 15 minit.

Jelasnya lagi, pembinaan jambatan tersebut akan merancakkan lagi pembangunan setempat dengan kehadiran pelabur dari dalam dan luar negara."Secara tidak langsung pembinaan jambatan tersebut akan menggalakkan lagi aktiviti ekonomi dan meningkatkan lagi pendapatan serta taraf hidup warga setempat. Kerajaan Johor menerusi syarikat pelaburan Johor sentiasa mengembleng usaha bagi menarik pelabur baru sama ada dari dalam mahu pun luar negara", katanya semasa persidangan dewan  negeri Johor di Iskandar Puteri, Johor. Menerusi Pelan Mampan Johor 2030, daerah Pontian diwartakan sebagai zon bagi eko pelancongan.  Selain itu, daerah itu juga disenaraikan sebagai kawasan aktiviti perikanan dan maritim, bahan binaan serta industri makanan.


93 tabika di Johor akan dibaik pulih

ISKANDAR PUTERI, 4 Disember- Kerajaan Johor akan melaksanakan kerja-kerja membaik pulih ke atas 93 buah premis taman bimbingan kanak-kanak (tabika) di 10 daerah negeri itu, bermula tahun depan.Exco Pertanian, Industri Asas Tani dan Kemajuan Luar Bandar, Datuk Zahari Sarip berkata kerja-kerja membaik pulih berkenaan melibatkan peruntukan sebanyak RM5.3 juta.Katanya, sehingga kini sebanyak 50 buah tabika telah dibaik pulih dengan peruntukan RM1.4 juta, manakala dua buah tabika lagi dibina baru dengan peruntukan RM660,283."Untuk tahun 2023, Kerajaan Johor melalui Jabatan Kemajuan Masyarakat (KEMAS) negeri Johor merancang unutk membaik pulih sebanyak 93 buah premis tabika dengan nilai peruntukan RM5.3 juta," katanya ketika persidangan Dewan Undangan Negeri (DUN) Johor di sini.Untuk rekod, Johor mempunyai 848 tabika yang terdiri daripada 1,153 kelas tabika dan 58 kelas taman asuhan kanak-kanak (taska).

(93 buah tabika di Johor akan dibaik pulih)


Langgar syarat lesen,Maritim Selangor tahan bot nelayan Kelas A

KUALA SELANGOR, 4 Disember-Agensi Penguatkuasaan Maritim Malaysia Negeri Selangor menahan sebuah bot nelayan tempatan Kelas A yang menggajikan kru warga asing di perairan Kuala Selangor, semalam.Pengarah Maritim Negeri Selangor, Kepten Maritim V Siva Kumar, berkata bot berkenaan ditahan ketika melakukan aktiviti perikanan di kedudukan 3.1 batu nautika Kuala Selangor dalam rondaan rutin Op Ehsan dan Op Benteng Laut.

Menurutnya, hasil pemeriksaan mendapati, bot terbabit dikendalikan oleh tiga kru termasuk tekong warga Myanmar berusia lingkungan 31 hingga 39 tahun tanpa sebarang dokumen pengenalan diri yang sah.Bot bersama kru dibawa ke jeti Polis Marin Pulau Indah untuk diserah kepada pegawai penyiasat Maritim Malaysia bagi tindakan lanjut.Kes disiasat di bawah Akta Perikanan 1985 kerana melanggar syarat sah lesen dengan menggajikan warga asing tanpa kebenaran bertulis dari Ketua Pengarah Perikanan Malaysia; serta Akta Imigresen 1959/63 kerana melanggar syarat pas.


Kritikan terhadap kabinet perkara biasa, masih ada ruang perbaiki - Ahmad Maslan

ROMPIN, 4 Disember- Barisan kabinet yang diumumkan Perdana Menteri, Datuk Seri Anwar Ibrahim pada Jumaat lalu tidak dapat memuaskan hati semua pihak. Setiausaha Agung UMNO, Datuk Seri Ahmad Maslan yang mengakui perkara itu bagaimanapun menganggap kritikan terhadap kabinet adalah perkara biasa dan masih ada ruang untuk diperbaiki. "Tidak pernah satu kabinet pun yang tidak menerima kritikan. Dah berapa banyak kali kita melihat, mana ada satu perkara yang 100 peratus sempurna. Mesti ada pihak yang tidak bersetuju di sana sini."Secara keseluruhan, pada pendangan saya, kabinet itu boleh berfungsi dengan baik kerana ia mengambil komposisi-komposisi yang sesuai, wakil daripada BN-PH-GPS-GRS dan wakil daripada parti-parti kecil," katanya kepada pemberita di sini.Dalam pada itu, ditanya mengenai pelantikan Presiden UMNO, Datuk Seri Dr Ahmad Zahid Hamidi sebagai Timbalan Perdana Menteri, Ahmad Maslan berkata, keputusan itu dibuat berdasarkan hierarki parti dan ia perlu dihormati semua pihak. "Kita mengikut hierarki parti, hierarki jawatan dalam parti itu memberikan kestabilan kepada parti UMNO dan kerajaan yang ada. Jika kita memberikan kepada orang lain, selain Presiden (Ahmad Zahid), kestabilan itu agak tercabar," katanya.Ahmad Zahid yang juga Pengerusi Barisan Nasional (BN) antara 27 anggota Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara, semalam.Selain Timbalan Perdana Menteri, Ahmad Zahid juga memegang portfolio Menteri Kemajuan Desa dan Wilayah.

(Timbalan Perdana Menteri Datuk Seri Dr Ahmad Zahid Hamidi dan Datuk Seri Fadillah Yusof (kanan) menandatangani surat cara pelantikan jawatan di Istana Negara/BERNAMA)


Banjir: 564 penduduk terjejas di tiga negeri

KUALA LUMPUR, 4 Disember- Jumlah penduduk terjejas banjir merekodkan seramai 564 orang membabitkan 158 keluarga di Perak, Selangor dan Perlis sehingga pukul 8.00 pagi tadi.Agensi Pengurusan Bencana Negara (NADMA) memaklumkan jumlah itu melibatkan lima daerah di tiga negeri berkenaan."Selangor merekodkan jumlah penduduk terjejas banjir tertinggi dengan 295 penduduk diikuti Perak (265) dan Perlis (4)," katanya dalam kenyataan.Menurut kenyataan itu, lima PPS dibuka di Selangor melibatkan daerah Kuala Langat iaitu PPS Dewan Orang Ramai Bukit Changgang membabitkan 29 penduduk, manakala daerah Sepang melibatkan PPS Dewan Komuniti Dato Ahmad Razali (77), PPS Dewan Orang Ramai Dengkil (38), PPS Dewan Taman Gemilang (58) dan PPS Sekolah Jenis Kebangsaan Cina Dengkil (93).Tambah NADMA, dua PPS dibuka di Perak melibatkan daerah Hilir Perak dan Manjung, masing-masing di PPS Dewan Serbaguna Kg Padang Tembak (83) dan PPS Sekolah Agama Rakyat Padang Serai (182).Dalam pada itu, satu PPS dibuka di Perlis iaitu PPS Surau Tok Pulau menempatkan empat penduduk terjejas dari daerah Arau.


Avisena tanam 80 anak pokok di Taman Eko Rimba Sungai Sendat

BATANG KALI, 4 Disember-Sebanyak 80 anak pokok terdiri daripada pelbagai spesies balak antaranya tualang, merawan siput jantan, kapur, meranti temak nipis dan kelat jambu laut ditanam di sekitar Taman Eko Rimba Sungai Sendat di sini, semalam.Program tanggungjawab sosial korporat Avisena Healthcare Sdn Bhd (Avisena) itu dilaksanakan dengan kerjasama Pejabat Hutan Daerah Hulu Selangor, selaras dengan Kempen Penanaman 100 Juta Pokok yang dilancarkan kerajaan bermula 2021 hingga 2025.

(Sukarelawan Avisena menanam 80 pokok pelbagai spesis di Taman Eko Rimba Sungai Sendat /FOTO https://www.facebook.com/AvisenaSpecialist)

Ketua Pegawai Eksekutif Kumpulan Avisena Elina Nadia Omar berkata Taman Eko Rimba Sungai Sendat dipilih untuk program itu kerana ia merupakan kawasan tarikan ekopelancongan yang terletak di dalam kawasan Hutan Simpan Kekal.“Sebagai sebuah kumpulan syarikat penjagaan kesihatan, program penjagaan alam sekitar untuk masa depan yang lebih hijau amat penting bagi memberi pendedahan kepada peserta mengenai kepentingan menanam pokok untuk tujuan kelestarian dan membantu meningkatkan ekosistem yang mampan,” katanya kepada Bernama selepas pelancaran program itu.Seramai 60 sukarelawan Avisena antaranya doktor, jururawat dan ahli farmasi terlibat menjayakan program menanam pokok itu yang turut dihadiri Pegawai Perhutanan Daerah Hulu Selangor Zulkurnain Zakaria.Selain menanam pokok, peserta memperindahkan kawasan taman ekorimba tersebut termasuk menambah tong sampah kitar semula dan mengecat pondok sedia ada, selain menyumbang peralatan seperti mesin penyapu daun kering.Berdasarkan laman rasmi Kempen Penanaman 100 Juta Pokok di https://www.100jutapokok.gov.my/, sebanyak 48 peratus atau 48.22 juta pokok yang merangkumi lebih seribu spesies telah ditanam di seluruh negara setakat 1 Disember lepas.-BERNAMA


Mayat lelaki ditemui terapung di Sungai Perak

(Mayat lelaki tempatan terapung di Sungai Perak)

TELUK INTAN, 4 Disember- Mayat seorang lelaki berusia lingkungan 40-an ditemukan terapung di perairan Sungai Perak, Permatang Pelanduk, Labu Kubong di sini, semalam.Ketua Polis Daerah Hilir Perak, Asisten Komisioner Ahmad Adnan Basir berkata mangsa ditemui kira-kira pukul 2.00 petang dalam keadaan tertiarap dan tersangkut di rumput air tepi sungai.Ujar beliau, tiada sebarang dokumen pengenalan diri ditemui pada mangsa dan keadaan mayat yang kembung menyukarkan proses pengecaman.Ahmad Adnan berkata mayat dikenal pasti sebagai seorang lelaki dewasa warga tempatan berdasarkan parut suntikan vaksin Bacillus Calmette-Guerin (BCG) di lengan sebelah kiri.“Mayat dikenal pasti sebagai lelaki warga tempatan berdasarkan parut suntikan BCG di lengan sebelah kiri. Mangsa dianggarkan berusia 40-an.“Mayat tersebut berkulit gelap dan bertubuh sederhana besar dengan ketinggian 170 sentimeter,” katanya dalam satu kenyataan.Menurutnya, mayat dibawa ke Hospital Teluk Intan untuk bedah siasat dan kes diklasifikasikan sebagai mati mengejut.Orang ramai yang mempunyai maklumat mengenai kehilangan ahli keluarga atau rakan diminta tampil memberi keterangan bagi membantu siasatan.Sebarang maklumat boleh disalurkan kepada pegawai penyiasat Inspektor Al-Ikhsan Borhan atau Ibu Pejabat Polis Daerah (IPD) Hilir Perak di talian 05-6233969.

(Orang ramai yang kehilangan ahli keluarga atau rakan dimintatampil beri keterangan)


Gesaan ajak berhimpun 8 Disember video lama

KUALA LUMPUR, 4 Disember- Polis mengesan penyebaran semula satu video lama di laman sosial dipercayai cuba mencetuskan kegusaran orang awam dan kekeliruan seolah-olah terdapat perhimpunan akan anjurkan pada 8 Disember ini.Ketua Polis Negara, Tan Sri Acryl Sani Abdullah Sani berkata, rakaman berdurasi dua minit 20 saat itu memaparkan tindakan seorang lelaki memberi ucapan berbaur perkauman di sebuah premis tertutup.“Semakan mendapati video berkenaan adalah video yang dirakam pada 2018 semasa isu berkaitan Konvensyen Antarabangsa Mengenai Penghapusan Segala Bentuk Diskriminasi Kaum (ICERD).“Perhimpunan yang dimaksudkan adalah perhimpunan anti-ICERD yang berlangsung pada 8 Disember 2018 di Dataran Merdeka,” katanya dalam kenyataan.Acryl Sani berkata, sehingga kini tiada sebarang maklumat mengenai perhimpunan yang akan diadakan oleh mana-mana pihak pada tarikh tersebut seperti yang digambarkan.“Polis mengulangi komitmen dalam menjamin keselamatan awam dan bagi tujuan keselamatan masyarakat, tindakan tegas akan diambil jika mana-mana pihak dikesan mengadakan sebarang perhimpunan/perarakan di tempat terbuka yang boleh mengancam ketenteraman awam,” ujarnya.Sehubungan itu, beliau menasihatkan orang ramai untuk tidak menyebarkan atau berkongsi lanjut sekiranya menerima video berkenaan."Mana-mana individu yang dikesan menyebarkan video terbabit boleh diambil tindakan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998," tambah beliau.


Kempen 'Ini Batik Malaysia' lonjak permintaan produk kraf batik tempatan

KUALA LUMPUR, 4 Disember - Kempen 'Ini Batik Malaysia' yang bermula 1 Julai lalu berjaya memberi impak positif dan melonjakkan permintaan produk kraf batik tempatan.Ketua Setiausaha Kementerian Pelancongan, Datuk Saraya Arbi berkata sebanyak 78 peratus peningkatan jualan telah direkodkan dalam tempoh Januari hingga Oktober tahun ini berbanding tahun sebelumnya.

"Kalau kita lihat keseluruhan pendapatan kraftangan bagi tahun 2022 daripada Januari sehingga Oktober, ianya telah melebihi sasaran jualan kita sebanyak RM200 juta. Tapi sekarang pihak kraftangan Malaysia telah melebihi sasaran kita iaitu jualan sebanyak RM236.1 juta...jadi kita dapati ada peningkatan sebanyak 53 peratus," katanya ketika merasmikan Sambutan Hari Batik Malaysia, semalam.Tambah Saraya, kerajaan juga telah memperuntukkan RM6.8 juta rebat baucar yang memanfaatkan pengguna dan usahawan kraf dengan nilai jualan sebanyak RM26 juta.Katanya, usaha tersebut membuktikan segala insiatif yang dilaksanakan melalui Kraftangan Malaysia berjaya merancakkan pencapaian industri batik dan industri kraf negara.


Rentas fahaman politik akan dimanfaat demi masyarakat dan negara - Nancy

KUALA LUMPUR, 4 Disember - Pengalaman dan hubungan baik bersama ahli-ahli Jemaah Menteri merentasi fahaman politik akan dimanfaatkan sebaiknya untuk terus menyumbang kepada pembangunan masyarakat serta negara.Menteri Pembangunan Wanita, Keluarga dan Masyarakat, Datuk Seri Nancy Shukri berkata beliau menjunjung kasih ke bawah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah atas perkenan Seri Paduka yang membawa kepada penubuhan Kerajaan Perpaduan demi kestabilan politik dan ketenteraman rakyat Malaysia.Beliau turut menzahirkan penghargaan kepada Perdana Menteri Datuk Seri Anwar Ibrahim kerana memberi kepercayaan kepadanya untuk terus berkhidmat kepada rakyat.

"Pelantikan ini merupakan satu tanggungjawab dan amanah besar yang akan saya pikul sebagai cabaran untuk terus berbakti kepada masyarakat dan negara," kata Nancy menrusi kenyataan.Sementara itu, Menteri Perdagangan Dalam Negeri dan Kos Sara Hidup, Datuk Seri Salahuddin Ayub menerusi catatan di laman Facebooknya berkata lebih banyak usahasama diperlukan dalam Kerajaan Perpaduan untuk mendukung aspirasi rakyat, sekali gus memacu ekonomi Malaysia yang lebih mampan."Terima kasih kepada Perdana Menteri, Datuk Seri Anwar Ibrahim atas kepercayaan dan peluang untuk saya terus menabur bakti dalam Kabinet... Saya, Salahuddin Ayub sedia menggalas amanah yang diberikan untuk memastikan kesejahteraan rakyat terjamin dengan kos sara hidup yang lebih lestari," katanya.


Kabinet Kerajaan Perpaduan dilantik melalui perbincangan PM bersama pimpinan parti terlibat

KUALA LUMPUR, 4 Disember - Kabinet Kerajaan Perpaduan melibatkan lantikan menerusi perbincangan Perdana Menteri dengan pimpinan parti-parti terlibat.Menteri Komunikasi Digital, Fahmi Fadzil berkata ia bagi membentuk kerajaan yang kukuh untuk memacu pembangunan negara.

"Walaupun adalah hak Perdana Menteri Datuk Seri Anwar Ibrahim (dalam pelantikan Jemaah Menteri) tapi beliau faham realiti politik maka kita putuskan satu cara yang sangat berbeza berbanding 2018, 2020 dan 2021 iaitu lantikan oleh Perdana Menteri setelah berbincang dengan parti masing-masing."Dulu tidak begitu, kita harap ini akan elak keadaan wujudnya 'party in a party' dan struktur parti serta gabungan dihormati. Saya percaya itu akan memberi asas yang kukuh kepada Kerajaan Perpaduan ini melaksanakan tugas dan tanggungjawab untuk memulihkan ekonomi seterusnya memacu pembangunan negara," katanya kepada Bernama. Fahmi yang juga Pengarah Komunikasi Pakatan Harapan berkata Kerajaan Perpaduan yang dibentuk atas titah nasihat Yang di-Pertuan Agong Al-Sultan Abdullah Ri'ayatuddin Al-Mustafa Billah Shah selepas negara berdepan keadaan Parlimen tergantung ialah bukti hemat dan kebijaksanaan Seri Paduka.Justeru katanya, terdapat keperluan untuk menjelaskan sifat kerajaan yang dibentuk susulan situasi Parlimen tergantung yang tidak pernah berlaku dalam catatan sejarah negara.-BERNAMA


Amaran hujan berterusan di beberapa negeri sehingga esok

KUALA LUMPUR, 3 Disember- Jabatan Meteorologi Malaysia (MetMalaysia) mengeluarkan amaran hujan berterusan tahap waspada di beberapa negeri sehingga esok.Negeri-negeri terlibat ialah seluruh Kelantan, Terengganu, Perlis, Kedah, Pulau Pinang dan Hulu Perak di Perak.Amaran dikeluarkan pada pukul 5.30 petang tadi di laman sesawang MetMalaysia.

(Amaran hujan berterusan tahap waspada yang dikeluarkan MetMalaysia pada pukul 5.30 petang tadi)

Amaran hujan lebat berterusan tahap waspada merupakan situasi hujan berterusan dalam tempoh satu hingga tiga hari.Amaran sama turut dikeluarkan sekiranya hujan berterusan atau ribut petir sedang berlaku tetapi belum mencapai peringkat amaran buruk.


Isu akses Internet, keselamatan data peribadi jadi fokus Fahmi Fadzil

KUALA LUMPUR, 3 Disember- Isu akses Internet termasuk 5G dan capaian di luar bandar serta keselamatan data peribadi bagi menangani penipuan (scam) antara fokus utama Menteri Komunikasi Digital, Ahmad Fahmi Mohamed Fadzil.Beliau juga akan bertemu dengan semua agensi di bawah kementeriannya dalam tempoh dua minggu bagi memahami keadaan semasa setiap agensi."Kita akan mula atur untuk kita teliti terlebih dahulu jangka masa pelaksanaan serta ada beberapa isu lain melibatkan agensi-agensi. Dua perkara yang agak merisaukan iaitu masalah penipuan dalam talian (scammer) dan perlindungan data peribadi. Kemudian, isu berita palsu dan penyebarannya dalam media sosial.Saya berharap jawatankuasa tentang perkara ini akan diaktifkan semula untuk tujuan pemantauan dan untuk kita tahu kerangka kawal selia untuk kita tambah baik dalam memastikan wujud kebebasan bersuara namun perlu hormati had dan batas tertentu," kata Fahmi Fadzil kepada pemberita RTM di Istana Negara, hari ini.

Sementara itu, Ahli Parlimen Rembau yang merangkap tugas Menteri Pertahanan, Datuk Seri Mohamad Hasan menyatakan kesediaan berkhidmat di bawah pimpinan Perdana Menteri dan memastikan tadbir urus keamanan negara akan diutamakan."Saya bersyukur kerana diberikan kepercayaan oleh YAB Perdana Menteri, Datuk Seri Anwar Ibrahim untuk menyertai barisan jemaah menteri beliau. Saya akan cuba yang terbaik untuk kita pastikan urusan mentadbir negara akan dibuat dengan lancar dan sebaik mungkin, Insya-Allah," kata Mohamad kepada RTM ketika ditemu bual.Pada Pilihan Raya Umum (PRU) ke-15, Ahli Parlimen Lembah Pantai, Fahmi Fadzil berjaya mempertahankan kerusi parlimennya dengan menewaskan tiga calon lain dengan undi majoriti 13,912.Mohamad Hasan pula berjaya menumbangkan empat calon lain dalam PRU ke-15 dalam mempertahankan kubu kuat Barisan Nasional di Parlimen Rembau dengan undi majoriti sebanyak 19,897.


Program KEMBARA 1922 anjuran SKM diiktiraf Malaysia Book Of Records

KUALA LUMPUR, 3 Disember - Program KEMBARA 1922 anjuran Suruhanjaya Koperasi Malaysia (SKM) diiktiraf Malaysia Book Of Records sebagai program kembara paling banyak lokasi dilawati dalam satu-satu masa iaitu satu bulan bermula 19 Septermber sehingga 18 Oktober lalu. Menerusi program itu, 100 buah kenderaan telah digerakkan oleh anggota koperasi bagi mengembara dan melawat 1,922 koperasi terpilih di seluruh Malaysia termasuk Sabah dan Sarawak. Timbalan Ketua Setiausaha (Pembangunan dan Keusahawanan), Kementerian Pembangunan Usahawan dan Koperasi (KUSKOP), Datuk Zamri Salleh berkata Taiping, Perak dipilih sebagai lokasi bermulanya program KEMBARA 1922 kerana merupakan lokasi penubuhan pertama koperasi Malaysia dan berakhir di Menara Suruhanjaya Koperasi Malaysia (SKM)."Tahun 1922 signifikannya adalah tahun bermulanya koperasi. Ini bermakna tahun 2022, kita telah mencapai 100 tahun koperasi. Kita harap dengan sambutan 100 tahun koperasi ini, gerakan koperasi di Malaysia akan terus dapat berkembang, bukan sekadar di negara ini malah berkembang ke peringkat antarabangsa sekali gus menjadi koperasi ternama di seluruh dunia," kata Zamri kepada pemberita RTM selepas Majlis Penutup Sambutan 100 Tahun Koperasi Malaysia di ibu negara.Jelasnya, jumlah 1,922 koperasi yang dipilih adalah sinonim dengan tahun bermulanya sektor koperasi bertapak di Malaysia iaitu tahun 1922 hampir 100 tahun yang lalu. Setiap 1,922 koperasi yang dilawati menerima plak 100 Tahun Koperasi dan sijil penghargaan sebagai simbolik telah dilawati.

(Timbalan Ketua Setiausaha (Pembangunan dan Keusahawanan), Kementerian Pembangunan Usahawandan Koperasi (KUSKOP), Datuk Zamri Salleh)


Pelantikan Mohd Naim Mokhtar mampu bawa reformasi pengurusan hal ehwal Islam negara - JAKIM

KUALA LUMPUR, 3 Disember- Jabatan Kemajuan Islam Malaysia (JAKIM) menyambut baik pemilihan Senator Datuk Dr. Mohd Na'im Mokhtar, mantan Ketua Hakim Syarie dan Ketua Pengarah Jabatan Kehakiman Syariah Malaysia (JKSM) sebagai Menteri Agama di dalam Kabinet pentadbiran Kerajaan Perpaduan. Ketua Pengarahnya, Datuk Hakimah Mohd Yusoff berkata JAKIM yakin dengan latar belakang serta pengalaman luas beliau dalam pentadbiran hal ehwal Islam mampu membawa hala tuju agensi agama ke arah reformasi pengurusan hal ehwal Islam negara. Menurut Datuk Hakimah menerusi satu kenyataan, kepercayaan yang diberikan kerajaan terhadap beliau untuk mengetuai pentadbiran agensi hal ehwal Islam di negara ini mampu menyemarakkan lagi kedudukan Islam sebagai agama Persekutuan seperti yang termaktub dalam Perlembagaan Malaysia.JAKIM selaku Sekretariat Majlis Kebangsaan Bagi Hal Ehwal Agama Islam (MKI) percaya pelantikan ini telah mendukung semangat MKI sebagaimana perubahan Peraturan MKI 2022 yang telah diperkenankan dalam Mesyuarat Majlis Raja-Raja Ke-258 pada Mac 2022. Tambahnya, seluruh warga JAKIM berharap Menteri Agama yang baharu ini akan sentiasa diberi kekuatan untuk menjalankan amanah dengan cemerlang.


Ketepikan masalah politik, fokus kepentingan rakyat - TPM

KUALA LUMPUR, 3 Disember- Ketepikan masalah politik dan sama-sama merealisasikan kerajaan perpaduan Malaysia yang sebenar untuk kepentingan rakyat.Itu reaksi Timbalan Perdana Menteri, Datuk Seri Dr Ahmad Zahid Hamidi selepas mengangkat sumpah dihadapan Yang di-Pertuan Agong petang tadi."Bagi saya soal titik bengik harus dikesampingkan, kita berikan keutamaan kepada rakyat dan untuk mewujudkan kestabilan pada negara bagi menarik semula pelabur-pelabur asing masuk semula ke negara ini.Selain itu, turut menggalakan DDI dan pada masa sama melihat pasaran saham dan juga pertukaran wang asing yang pada hemat saya harus diperkukuhkan," kata Zahid Hamidi kepada pemberita RTM.

(Timbalan Perdana Menteri yang juga merangkap Pengerusi Barisan Nasional,Datuk Seri Ahmad Zahid Hamidi/Foto FB Menteri)

Bagi Timbalan Perdana Menteri, Datuk Seri Fadillah Yusof menegaskan akan memberi komitmen penuh untuk memastikan jurang pembangunan khususnya diantara wilayah dapat dirapatkan dalam semua aspek terutama pembangunan sosioekonomi rakyat dan konteks perpaduan."Tugas ini sudah pasti menjadi sejarah dimana pengiktirafan daripada blok borneo Sabah dan Sarawak menjadi Timbalan Perdana Menteri dan saya kira tanggungjawab ini besar dan sudah pasti harapan Sabah dan Sarawak khususnya begitu tinggi sekali.Saya sedar saya bukanlah orang yang terbaik untuk jawatan ini tapi bila diberi amanah ini saya akan memikul dan menggalas dengan penuh tanggungjawab," kata Fadillah kepada RTM.Terdahulu, Zahid Hamidi yang juga Pengerusi Barisan Nasional (BN) memenangi kerusi Parlimen Bagan Datuk pada Pilihan Raya Umum (PRU) ke-15 menewaskan tiga lagi calon lain dengan undi majoriti sebanyak 348.Fadillah Yusof pula sebelum ini menjawat jawatan sebagai Menteri Kerja Raya di bawah kerajaan terdahulu yang dipimpin Perdana Menteri, Datuk Seri Ismail Sabri Yaakob.


Pelantikan Hannah Yeoh mampu beri nafas baharu dalam industri sukan

KUALA LUMPUR, 3 Disember- Pemilihan Hannah Yeoh sebagai Menteri Belia Dan Sukan dilihat mampu memberi nafas baharu bagi pembangunan sukan di Malaysia.Pelantikan beliau yang merupakan menteri wanita kedua untuk jawatan tersebut mendapat reaksi positif dari beberapa persatuan-persatuan sukan tanah air.Menurut Ketua Pengarah Majlis Sukan Negara (MSN), Datuk Ahmad Shapawi Ismail, pihaknya bersedia untuk berkerjasama di bawah pimpinan Hannah Yeoh sekali gus dalam merencana pelbagai program untuk atlet negara."Kami di MSN dan khususnya komuniti sukan amat menantikan kepimpinan yang akan diterajui menteri berwajah baru iaitu seorang wanita. Jadi, kita bersemangat dalam memperjuangkan program-program latihan yang lebih berkesan kepada atlet negara," kata Shapawi kepada pemberita RTM.Sementara itu, Presiden Konfederasi Hoki Malaysia, Datuk Seri Subahan Kamal optimis, kehadiran Hannah mampu membawa sesuatu yang berbeza untuk sukan di negara ini."Saya yakin beliau seorang yang kompeten, mampu memberikan satu nafas baharu, anjakan positif kepada sukan.Tidak semestinya menteri sukan ini harus lelaki tapi ini satu penukaran paradigma yang bagus yang memberikan penghormatan kepada golongan wanita," kata Subahan kepada RTM.

Bagi Presiden Majlis Paralimpik Malaysia (MPM), Datuk Seri Megat D Shahriman Zaharudin pula pelantikan Hannah diharap dapat membawa sukan Para ke tahap lebih tinggi."Kami di MPM sangat berbangga dan tidak sabar nak bekerjasama dengan Yang Berhormat (YB), Hannah Yeoh. YB adalah ahli parlimen wanita kedua yang menjadi Menteri Belia dan Sukan dan juga kami dari keluarga MPM Para akan memberi sokongan penuh dan bekerjasama baik dengan YB untuk memperkasa sukan Para," tambah Megat kepada RTM. Tidak ketinggalan Persekutuan Wushu Malaysia yang turut merakamkan ucapan tahniah di atas pelantikan tersebut.Presidennya, Datuk Chong Kim Fat mahu melihat sukan Wushu terus berkembang selain fokus kepada persiapan sukan Sea dan Sukan Asia 2023."Kita berharap agar YB Hannah Yeoh dapat memberikan tumpuan sokongan yang sepenuhnya untuk mengembangkan sukan Wushu di Malaysia. Kami berjanji akan terus berjuang dan mengharumkan nama Malaysia di pentas antarabangsa," kata Kim Fat.


Lebih 4,000 anak Selangor terima manfaat BAYU

KUALA SELANGOR, 3 Disember- Lebih 4,000 pelajar menerima manfaat menerusi program Bantuan Yuran Asas Universiti (BAYU) pada 2023.Jelas Menteri Besar Selangor, Datuk Seri Amirudin Shari, inisiatif berbentuk tajaan yuran asas di bawah Kerajaan Negeri Selangor itu diteruskan bagi membantu meringankan beban sara hidup keluarga dalam kategori B40 dan M40.Ke arah itu, sebanyak RM4 juta diperuntukkan menerusi Belanjawan Selangor 2023."Program Bantuan Yuran Asas Universiti (BAYU) yang bermula pada tahun 2021 akan diteruskan bagi tahun 2023 dan akan disalurkan kepada Universiti Islam Antarabangsa Selangor (UIS) dan juga UNISEL.Program ini adalah satu bantuan berbentuk tajaan yuran asas kepada mahasiswa anak Selangor yang mendapat tempat di universiti dan bertujuan membantu golongan ibu bapa kategori B40 dan M40. Sebanyak RM4 juta diperuntukkan pada tahun 2023 untuk memanfaatkan lebih 4,000 pelajar anak negeri Selangor," kata Amiruddin kepada pemberita RTM dalam Istiadat Konvokesyen Universiti Selangor (UNISEL) ke-16.

(Menteri Besar Selangor, Datuk Seri Amiruddin Shari berkata demikian dalam ucapannyadalam Istiadat Konvokesyen Universiti Selangor (UNISEL) ke-16)

1,319 graduan diraikan dalam majlis yang berlangsung dalam tiga sidang itu.Jumlah tersebut merangkumi 228 pelajar Tahun Asas, 242 graduan yang mengikuti pengajian peringkat Diploma, 819 graduan peringkat Ijazah Sarjana Muda, 18 graduan peringkat Ijazah Sarjana, 12 graduan peringkat Kedoktoran.


Datuk Seri Azalina fokus kaji semula undang-undang lapuk supaya kekal relevan

KUALA LUMPUR, 3 Disember- Undang-undang lapuk akan dikaji semula dan dipinda sekiranya perlu supaya ia relevan pada masa kini.Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, perkara berkenaan menjadi fokus beliau dalam menerajui portfolionya."Sebagai contoh, usaha pengasingan kuasa antara Peguam Negara dan pendakwa raya untuk memelihara kebebasan budi bicara pendakwa raya. Saya juga akan memastikan isu-isu berkaitan undang-undang dan reformasi institusi yang tertunggak, termasuk status kewarganegaraan kanak-kanak yang dilahirkan di luar negara kepada ibu-ibu warganegara Malaysia akan diteruskan," katanya menerusi satu kenyataan.

(Datuk Seri Azalina Othman Said, Menteri di Jabatan Perdana Menteri (Undang-undang dan Reformasi Institusi) / Foto BERNAMA)

Tambah beliau, pihaknya akan meminda undang-undang sedia ada sekiranya perlu untuk mengembalikan hak kesaksamaan kepada rakyat yang terpinggir mengikut lunas-lunas perlembagaan Malaysia.

Hari ini, Datuk Seri Azalina Othman Said yang juga Ahli Parlimen Pengerang telah mengangkat sumpah sebagai Menteri di Jabatan Perdana Menteri (Undang-undang dan Reformasi Institusi).

Pada Pilihan Raya Umum (PRU) ke-15 yang lalu, beliau menang dengan undi majoriti 5,010 undi dengan jumlah keseluruhan undi sebanyak 21,738 menewaskan dua calon lain iaitu Cikgu Imam Nizar (Perikatan Nasional) dan Che Zakaria Mohd Salleh (Pakatan Harapan).


Pelantikan Tiong King Sing diyakini mampu memacu semula industri pelancongan - MOTAC

KUALA LUMPUR, 3 Disember- Pelantikan Datuk Seri Tiong King Sing sebagai Menteri Pelancongan diyakini dapat merealisasikan segala perancangan dalam memperkasa keseluruhan rantaian sektor pelancongan untuk tahun kehadapan.Menerusi kenyataan yang dikeluarkan Kementerian Pelancongan, pihaknya yakin dengan kredibiliti Tiong King Sing dalam memperkukuh lagi barisan kepimpinan dan pasukan kerja kementerian.Bersandarkan sokongan para pemegang taruh serta pemain industri, pihak kementerian akan terus komited bagi membangunkan sektor ini selaras dengan Matlamat Pembangunan Mampan. Beliau yang sebelum ini pernah dilantik sebagai Duta Khas bertaraf Menteri ke China pada tahun 2020 diharap dapat memacu semula usaha negara ke arah merancakkan semula industri pelancongan selepas negara dilanda pandemik COVID-19.Kementerian Pelancongan melalui kenyataan media mengucapkan setinggi-tinggi tahniah dan selamat datang kepada beliau atas pelantikan sebagai Menteri Pelancongan.


Dr. Zaliha teruskan perjuangan isu kesihatan di KKM

KUALA LUMPUR, 3 Disember- Menjadikan isu kesihatan sebagai agenda utama dalam perjuangan politiknya, Dr. Zaliha Mustafa merupakan individu sesuai memimpin Kementerian Kesihatan (KKM).Diumum sebagai Menteri Kesihatan dalam Kerajaan Perpaduan diterajui Datuk Seri Anwar Ibrahim, Ahli Parlimen Sekijang itu dilahirkan pada 28 Jun 1964 dalam keluarga serba sederhana dan menetap di Jalan Mahmoodiah, Johor Bahru.Dr Zaliha bersekolah di Sekolah Rendah Perempuan Sultan Ibrahim (SIGS) dan kemudiannya menerima tawaran memasuki Maktab Rendah Sains Mara Kota Bahru, Kelantan.Keputusan cemerlang yang diperoleh dalam peperiksaan Sijil Pelajaran Malaysia (SPM) membolehkan anak sulung daripada lapan beradik itu melanjutkan pelajaran dalam bidang perubatan.Ketika itu, beliau menerima pelbagai tawaran bagi mengikuti pengajian di luar negara, namun memilih untuk melanjutkan pelajaran di tanah air iaitu di Universiti Kebangsaan Malaysia (UKM) dan dikurniakan dengan Ijazah Doktor Perubatan UKM.Dr Zaliha memulakan kerjaya sebagai seorang doktor siswazah di Hospital Sultanah Aminah Johor Bahru dari 1989 hingga 1990, sebelum berkhidmat sebagai Pegawai Perubatan di Hospital Daerah Pekan, Pahang selama 10 bulan.

(Dr. Zaliha Mustafa, Menteri Kesihatan / Foto BERNAMA)

Beliau juga pernah bertugas sebagai Pegawai Perubatan di Hospital Daerah Taiping lebih dua tahun, sebelum kembali ke Johor pada 1995 dan bekerja di klinik swasta bersama Kumpulan Perubatan Penawar serta memiliki kliniknya sendiri di Bandar Putra Kulai.Dr Zaliha memulakan kerjaya politiknya bersama PKR dan bertanding sebagai calon Pakatan Harapan (PH) di kerusi Gelang Patah pada Pilihan Raya Umum (PRU) ke-12. Beliau kemudian bertanding di kerusi Parlimen Sekijang pada PRU15 lepas dan memenangi kerusi tersebut dengan majoriti 1,734 undi.-BERNAMA


Banjir di Perak, dua PPS masih dibuka

IPOH, 3 Disember - Perkembangan banjir di Perak. Setakat pukul 4.00 petang, jumlah penduduk terjejas banjir adalah seramai 265 orang daripada 79 keluarga.  Sekretariat Jawatankuasa Pengurusan Bencana Negeri menerusi kenyataan memaklumkan sebanyak dua Pusat Pemindahan Sementara (PPS) masih dibuka di dua daerah berbeza. PPS Sekolah Agama Rakyat Padang Serai di daerah Manjung menempatkan 182 penduduk daripada 57 keluarga. Bagi PPS Dewan Serbaguna Kampung Padang Tembak di daerah hilir Perak pula menempatkan 83 penduduk daripada 22 keluarga.Penduduk terjejas dinasihat untuk menjaga keselamatan selain melaporkan masalah yang dihadapi kepada anggota bertugas.


'Parrot Daddy' layan burung kakak tua seperti anak sendiri

AFRIKA SELATAN, 3 Disember- Seorang lelaki mencuri tumpuan warga maya apabila dia melayan burung kakak tua yang dibelanya seperti anak sendiri.Johan Devenier dari Afrika Selatan menggelar dirinya sebagai 'Parrot Daddy' kerana membela enam ekor burung kakak tua.Burung kakak tua berkenaan turut diberi nama Chris, Jackie, Hunter, Kai, Valentine dan Lane.

(Tangkap layar video yang dimuat naik di laman Instagram Johan Devenier menunjukkan dia cuba menidurkan kesemua burung kakak tuanya di atas katil)

Devenier membela kesemua burung kakak tua itu sejak usia mereka empat minggu.Dia banyak berkongsi video aksi comel bersama burung kakak tua belaannya di laman Tiktok dan Instagram miliknya.Ramai pengikutnya memuji sifat kebapaan Devenier yang melayan burung-burung tersebut seperti anak sendiri.


Tunku Azizah berkenan buka sidang pertama Majlis Konvokesyen UIAM ke-38

KUALA LUMPUR, 3 Disember- Raja Permaisuri Agong Tunku Azizah Aminah Maimunah Iskandariah berkenan membuka sidang pertama Majlis Konvokesyen Universiti Islam Antarabangsa (UIAM) ke-38 di Dewan Utama, Pusat Aktiviti Kebudayaan, UIAM.Tunku Azizah yang juga Ketua Perlembagaan UIAM dalam titah baginda menzahirkan ucapan tahniah kepada semua graduan dan penerima anugerah pada majlis berkenaan.“Beta berharap kecemerlangan ilmu yang dicapai hari ini akan menjadi suluh cahaya yang bakal menerangi perjalanan buat semua,” titah baginda.

(Tunku Azizah Aminah Maimunah Iskandariah bertitah pada Majlis Konvokesyen UIAM ke-38 di Dewan Utama, Pusat Aktiviti Kebudayaan, UIAM / Foto BERNAMA)

Baginda turut berkenan menyampaikan Anugerah Ijazah Kehormat Doktor Falsafah (PhD) kepada Pengerusi SME Corp Malaysia Datuk Seri Syed Hussien Abd Kadir Al Hashee atas sumbangan khidmat cemerlang beliau di dalam dan luar negara. Pada majlis itu, Syed Hussien, 73, yang sebelum ini merupakan Presiden Dewan Perniagaan Melayu Malaysia (DPMM) dan Setiausaha Agung Dewan Perniagaan dan Perindustrian Kebangsaan Malaysia (NCCIM) menerima skrol ijazah kehormat itu daripada Tunku Azizah.Dalam pada itu, Tunku Azizah turut berkenan menyampaikan Anugerah Ibn Khaldun Merit Aware for Global Social Transformation kepada Pengarah Islamic World Educational, Scientific and Cultural Organization (ICESCO) Dr Amira Eifadil.Anugerah diberi atas sumbangan organisasi itu  yang telah sekian lama bekerjasama dengan UIAM dalam kepakaran ilmu pengetahuan. UIAM menerusi kenyataan memaklumkan, ICESCO merupakan organisasi antarabangsa yang tidak berteraskan keuntungan dalam menghimpunkan kerjasama  yang mengkhususkan bidang pendidikan, sains dan kebudayaan dalam dunia Islam. Sementara itu, dua graduan orang kurang upaya (OKU) iaitu Muhammad Weeldan Md Fauzi dan Ahmad Aimannaim Roslan merupakan antara 223 graduan doktor falsafah diraikan pada sidang pertama majlis konvokesyen hari ini. Muhammad Weeldan yang merupakan graduan cacat penglihatan telah menerima doktor falsafah dengan Anugerah Pencapaian Khas (Akademik) Abdullah Ibnu Ummi Maktum.Ahmad Aimannaim pula yang menghidap sindrom Kecelaruan Hiperaktif Kurang Daya Tumpuan (ADHD) menerima Anugerah Pencapaian Khas (Ko-Kurikular) Amru Ibn Al-Jamuh.


900,000 usahawan peladang terima manfaat

KUALA LUMPUR, 3 Disember- Lebih 900,000 usahawan peladang bakal menerima manfaat dari siri jelajah Jualan Mega Peladang Outlet di seluruh negara, yang bermula hari ini sehingga tahun depan.Timbalan Ketua Setiausaha (Dasar), Kementerian Pertanian dan Keterjaminan Makanan, Azah Hanim Ahmad berkata selain memasarkan produk langsung dari peladang kepada pelanggan, harga yang dijual juga murah berbanding di pasaran.

(Timbalan Ketua Setiausaha (Dasar), Kementerian Pertanian dan Keterjaminan Makanan, Azah Hanim Ahmad)

"Ini merupakan pelancaran diperingkat nasional, selepas ini kita akan turun ke negeri-negeri jadi tahun depan akan berada di negeri-negeri tersebut jualan terus begini dapat mengurangkan kos sara hidup kepada rakyat Malaysia," katanya.Usahawan-usahawan peladang berpendapat program jualan itu berjaya memasarkan produk mereka ke pasaran luar."Pelanggan kenal produk kita, bila mereka rasa, menepati citarasa mereka, jadi ramai pelanggan yang datang.."kata Wahedah Ab Rahman."Perkenalkan produk kita kepada orang awam dan bantu orang lain perkenalkan produk dan pemasaran diluar.."kata Muhamad Hafiz Md Yusoff."Program yang sangat baik diperingkat negeri kita akan lancarkan lagi, kerana usahawan peladang kita pasarkan produk dia.."kata Mohd Hanifa Awang Su.Jelajah pertama, Jualan Mega Peladang Outlet kini berlangsung di tapak parkir, perkarangan Melawati Mall bermula hari ini sehingga esok.Ia melibatkan 32 usahawan peladang dari pelbagai negeri, antaranya, Kelantan, Pahang dan Kedah.


Kabinet kerajaan serlahkan semangat perpaduan

KUALA LUMPUR, 3 Disember- Pembentukkan Barisan Kabinet jelas menggambarkan nilai toleransi dan kebersamaan dengan mengetepikan kepentingan blok yang biasanya menjadi induk kepada pemilihan jemaah menteri.Tumpuan kini terarah kepada usaha membawa perubahan dan suara rakyat seiring dengan gagasan yang dibawa oleh Kerajaan Perpaduan Nasional demi keharmonian rakyat dan kemakmuran negara.

(Prof Dr Sivamurugan Pandian, Pensyarah Sosiologi Politik Universiti Sains Malaysia (USM)

Prof Dr Sivamurugan Pandian, Pensyarah Sosiologi Politik Universiti Sains Malaysia (USM) berpendapat prestasi dan kecemerlangan perlu menjadi keutamaan kerajaan perpaduan dengan memberikan tumpuan sepenuhnya kepada aspirasi rakyat."Consolidasi elit politik membolehkan kita melihat bagaimana asimilasi wujud dalam politik..keupayaan untuk mereka yang mmpunyai kerusi yang banyak dan yang kecil mampu bersama dalam kabinet ini. Kabinet ini saiznya kecil tetapi padat dengan kepakaran, ketokohan keupayan untuk menjadi satu pasukan yang mantap jika diberikan masa,"Maka saya percaya apa sahaja yang mahu dilaksanakan itu mampu direalisasikan.. cuma dalam soal kabinet ini kita harap jemaah menteri ini akan melihat bagaimana untuk meredakan suhu politik memberikan keutamaan kepada kedamaian politik agar koordinasi dengan kementerian agensi berwajib dapat melihat hasil akhir yang baik untuk rakyat," katanya kepada RTM.Prestasi yang cemerlang mampu diraih dengan mengekalkan momentum kerjasama yang baik dalam usaha merakyatkan kepimpinan agar stabiliti kerajaan perpaduan diperkukuh.Jelasnya lagi, masyarakat akan terus menjadi pemerhati serta menilai samaada pentadbiran kali ini benar-benar mampu membawa perubahan yang diharapkan.Bagi Penganalisis Politik Prof Wong Chin Huat pula, secara keseluruhan barisan kabinet Datuk Seri Anwar Ibrahim ini merupakan satu kejayaan dengan menampilkan variasi kaum, kepelbagaian negeri serta tiada dominasi jantina.

(Penganalisis Politik Prof Wong Chin Huat)

"Yang menarik sekali antara 5 orang menteri wanita yang dilantik, 3 diletakkan untuk jawatan yang sebelum ini pernah dipegang oleh menteri lelaki iaitu kesihatan serta belia dan sukan,"Untuk memastikan kestabilan politik yang begitu penting untuk pembangunan ekonomi kita, semua gabungan parti dalam kerajaan campuran harus menandatangani dan memaparkan perjanjian kerajaan campuran untuk berlangsung selama 5 tahun agar kerajaan ini tidak tergugat dengan sebarang perubahan pimpinan parti,"katanya kepada RTM.Disebalik barisan kabinet yang inklusif, kerajaan juga perlu menilai semula badan perundangan agar bebas dari campurtangan kerajaan. Aspirasi rakyat yang menuntut kerajaan bersih dan bebas rasuah dianggap gagal sekiranya masih terdapat pemimpin yang korup dan terpalit tuduhan rasuah menerajui kerajaan.Beliau juga turut mencadangkan agar sebuah jawatankuasa khas di setiap kementerian ditubuhkan dalam parlimen bertujuan memantau dan memberi input sekaligus memanfaatkan pengalaman dan pengetahuan para menteri yang memegang portfolio cemerlang tetapi tidak tersenarai dalam barisan kabinet.


MAIPs bakal  bantu bina semula rumah baharu buat mangsa kebakaran Kampung Abi Padang Machang

KANGAR, 3 Disember-Majlis Agama Islam dan Adat Istiadat Melayu Perlis (MAIPs) akan membantu mangsa kebakaran di Kampung Abi Padang Machang yang berlaku malam tadi.Sebuah rumah baharu akan dibina selain bantuan keperluan lain selepas mendapat semua maklumat berkaitan.

(Ketua Pegawai Eksekutif MAIPs, Mohd Nazim Mohd Noor melawat mangsa di Kampung Abi Padang Machang)

Ketua Pegawai Eksekutif MAIPs, Mohd Nazim Mohd Noor berkata, rumah didiami mangsa, Normadiah Osman, 63 tahun, bersama anak, menantu dan seorang cucu.Buat sementara waktu, kesemua mangsa menumpang sementara di rumah anaknya.Dalam kejadian pukul 11.30 malam tadi, 4 sekeluarga tersebut tinggal sehelai sepinggang apabila rumah mereka musnah 90 peratus selain 3 buah motorsikal terbakar. Menurut Jabatan Bomba dan Penyelamat Perlis, panggilan kecemasan diterima kira-kira pukul 11.35 malam.Sebuah jentera dan kenderaan utiliti dari Balai Bomba dan Penyelamat Kangar bersama 9 anggota diketuai Pegawai Bomba Kanan II Saiful Sophian Marzuki, bergegas ke lokasi kejadian. Kebakaran berjaya dikawal sepenuhnya pada pukul 1.34 pagi


Penduduk terjejas banjir hilang dokumen pengenalan diri tidak didenda untuk dokumen gantian

(Mohamad Nasir berkata tiada sebarang denda dikenakan terhadap individu yang kehilangan kad pengenalan dan sijil kelahiran semasa banjir)

KUALA TERENGGANU, 3 Disember-  Penduduk terjejas banjir dingatkan sentiasa membuat persediaan awal memastikan dokumen penting terutama kad pengenalan dijaga rapi bagi mengelak sebarang masalah berkaitan pendaftaran dan bantuan di pusat pemindahan sementara (PPS).Jika berlaku kehilangan dokumen, mereka perlu membuat laporan segera kepada Jabatan Pendaftaran Negara (JPN) tanpa perlu membuat laporan polis. Pengarah JPN Terengganu, Mohamad Nasir Kareem berkata tiada sebarang denda dikenakan terhadap individu yang kehilangan kad pengenalan dan sijil kelahiran semasa banjir ketika mengemukakan permohonan gantian baharu.Pihaknya akan menggerakkan pasukan khas ke (PPS) untuk menguruskan penggantian kad pengenalan baharu.Kad gantian dijangka siap dalam tempoh 24 jam atau sebelum mereka dibenarkan pulang ke rumah masing masing selepas banjir surut."Jika berlaku bencana banjir ni, pihak JPN melalui program MEKAR ni menyemai kasih rakyat. Kita akan terus turun di mana-mana PPS atau pun lokasi banjir mangsa-mangsa ditempatkanlah bagi membolehkan kami.menyediakan perkhidmatan gantian kad pengenalan ataupun dokumen pengenalan diri terus kepada mangsa-mangsa banjir ni, insya-Allah," kata Mohamad Nasir dalam Program Menyemai Kasih Rakyat MEKAR JPN Negeri Terengganu Bersama Komuniti Setempat di Perpustakaan Negeri Terengganu di sini.Program itu dianjurkan bagi menyampaikan maklumat dan agenda jabatan kepada komuniti setempat dalam mewujudkan hubungan harmoni antara JPN dengan rakyat menerusi pelbagai aktiviti melibatkan pelbagai lapisan usia.


TMJ di lantik sebagai Canselor UTHM

JOHOR, 3 Disember- Tunku Mahkota Johor, Tunku Ismail Sultan Ibrahim dilantik, sebagai Canselor Universiti Tun Hussein Onn Malaysia (UTHM) yang baharu, di Batu Pahat, Johor, hari ini.Lantikan tersebut diperkenan Canselor UTHM terdahulu, Sultan Johor, Sultan Ibrahim Sultan Iskandar.

(Tunku Mahkota Johor, Tunku Ismail Sultan Ibrahim dilantik, sebagai Canselor Universiti Tun Hussein Onn Malaysia (UTHM)/Foto FB HRH Crown Prince of Johor)

Istiadat turut menyaksikan Tunku Temenggong Johor, Tunku Idris Iskandar Sultan Ibrahim, dilantik sebagai Pro Canselor UTHM baharu.Seramai empat ribu 484 graduan menamatkan pengajian mereka, melibatkan tiga ribu 443 Sarjana Muda, 658 diploma, 255 sarjana, dan 128 Ijazah Doktor Falsafah.Juga menerima Anugerah Ijazah Kehormat Doktor Falsafah Kejuruteraan Mekanikal, Datuk Dr Mohd Sofi Osman, manakala Professor Datuk Dr Wahid Razzaly, menerima Anugerah Professor Emeritus.Anugerah Pelajaran DiRaja (Pingat Jaya Cemerlang), diterima Muhammad Faris Abdul Hadi, dan Khoo Chun An, manakala Hajar Shahirah Che Ariffin, memperoleh Anugerah Sultan Ibrahim.Sehingga 2022, UTHM telah melahirkan 53,760 graduan.


Tengku Zafrul galas tanggungjawab sebagai senator bagi penggal kedua

KUALA LUMPUR, 3 Disember- Menteri Perdagangan Antarabangsa dan Industri Tengku Datuk Seri Zafrul Abdul Aziz berkata beliau akan menjalankan tugas sebagai seorang senator bagi penggal kedua dengan penuh amanah dan integriti.Katanya beliau akan turut memastikan suara rakyat terus diangkat di Dewan Negara demi menjamin kesejahteraan dan kemakmuran semua kaum, agama dan bangsa.

(Tengku Datuk Seri Zafrul Abdul Aziz ketika mengangkat sumpah di Parlimen / Foto FB Tengku Zafrul)

"InsyaAllah, dengan izinNya, saya akan menjalankan tugas sebagai seorang senator dengan penuh amanah dan integriti, serta memastikan suara rakyat terus diangkat di Dewan Negara demi menjamin kesejahteraan dan kemakmuran semua kaum, agama dan bangsa, InsyaAllah,"“Ini adalah sebuah tanggungjawab yang besar, terutamanya ketika Malaysia perlu meneruskan momentum pemulihan kita pasca-COVID-19,” katanya dalam catatan di laman Facebook beliau hari ini.Beliau turut mengucapkan terima kasih kepada Perdana Menteri Datuk Seri Anwar Ibrahim atas tanggungjawab berat yang diberikan.“Saya juga ingin mengucapkan terima kasih kepada Presiden UMNO Datuk Seri Ahmad Zahid Hamidi dan pucuk pimpinan parti,” katanya.Tengku Zafrul menggantikan bekas Menteri Kanan Perdagangan Antarabangsa dan Industri Datuk Seri Mohamed Azmin Ali yang tewas dalam Pilihan Raya Umum ke-15.


Keputusan Datuk Seri Anwar teraju Kementerian Kewangan bakal beri impak positif kepada ekonomi negara

(Dr Nor Rafidah Keyakinan itu bersandarkan kecemerlangan beliau ketika menggalas jawatan tersebut ketika berada bawah kerajaan pimpinan Tun Dr Mahathir Mohamad)

KUALA LUMPUR, 3 Disember- Pengumuman Perdana Menteri, Datuk Seri Anwar Ibrahim bahawa beliau akan menerajui Kementerian Kewangan dalam kabinet kerajaan perpaduan bakal memberi impak positif kepada ekonomi negara.Keyakinan itu bersandarkan kecemerlangan beliau ketika menggalas jawatan tersebut ketika berada bawah kerajaan pimpinan Tun Dr Mahathir Mohamad dari tahun 1991 hingga 1998.Penganalisis politik Universiti Malaya, Dr Nor Rafidah Saidon berpendapat Anwar akan memanfaatkan pengalaman serta hubungan baiknya dengan pihak luar negara untuk menarik pelaburan asing. "Kredibilitinya tidak boleh disangkal lagi malah dia telah dikenali oleh pelabur-pelabur luar dan juga pemain ekonomi di peringkat antarabangsa secara tidak langsung ini akan memberi imej dan sentimen kepada pemain ekonomi luar dan juga pelabur "Ini secara tidak langsung akan memberi peningkatan ekonomi dan juga merangsang ekonomi. Pelabir ini mampercayai Datuk Seri Anwar berdasarkan pengalam beliau sebagai menteri kewangan suatu msa dahulu," kata Nor Rafidah selepas menjadi tetamu rancangan Selamat Pagi Malaysia di Angkasapuri.Anwar pernah diiktiraf sebagai Menteri Kewangan Terbaik Asia pada tahun 1996. Selain itu, kredibiliti beliau semasa menggalas jawatan tersebut menjadikan Malaysia dikenali sebagai The Asian Tiger.

(Dr Nor Rafidah semasa ditemu bual menjadi tetamu Selamat Pagi Malaysia)


Tujuh PPS masih dibuka di Perak dan Selangor

KUALA LUMPUR, 3 Disember- Tujuh Pusat Pemindahan Sementara (PPS) masih dibuka di Perak dan Selangor setakat pukul 8.00 pagi tadi.

Menurut Portal Bencana, dua PPS dibuka di Perak masing-masing di daerah Hilir Perak dan Manjung.Dewan Serbaguna Kampung Padang Tembak menempatkan 85 penduduk terjejas daripada 23 keluarga.Manakala 182 penduduk daripada 57 keluarga berlindung di Sekolah Agama Rakyat Padang Serai.Di Selangor, satu PPS dibuka di daerah Kuala Langat iaitu Dewan Orang Ramai Bukit Changgang melibatkan 24 penduduk daripada 7 keluarga.Di daerah Petaling, satu PPS di Dewan Camelia Heights menempatkan 16 penduduk daripada 3 keluarga.Manakala di daerah Sepang, 75 penduduk berlindung di Dewan Komuniti Dato Ahmad Razali, 45 penduduk di Dewan Orang Ramai Dengkil dan 50 penduduk di Dewan Taman Gemilang.

(satu PPS dibuka di daerah Kuala Langat iaitu Dewan Orang Ramai Bukit Changgang melibatkan 24 penduduk daripada 7 keluarga/Foto fail)


Saifuddin syukur pelantikan sebagai barisan kabinet

(Empat barisan kabinet yang hadir di Parlimen hari ini, Datuk Seri Saifuddin, Tengku Datuk Seri Mohd Zafrul Tengku Abdul Aziz, Datuk Seri Zambry Abdul Kadir dan Datuk Mohd Na’im Mokhtar)

KUALA LUMPUR, 3 Disember- Datuk Seri Saifuddin Nasution Ismail menzahirkan rasa syukur dan penghargaan atas pelantikan beliau sebagai barisan kabinet.Beliau yang memegang portfolio sebagai Menteri Dalam Negeri bersedia menerajui kementerian tersebut selain memberi fokus dan memahami fungsi setiap jabatan dan agensi dibawah kementerian itu.

(Datuk Seri Saifuddin Nasution Ismail ketika ditemui media selepas pelantikan sebagai barisan kabinet di Parlimen)

"Terlalu awal untuk saya memberikan komen tentang itu, saya harus akui saya ada hubungan yang sangat baik akrab dengan menteri sebelum saya Datuk Seri Hamzah, beliau kenalan lama saya selama berpuluh tahun.

"Sebelum ini pun sebelum menduduki Kementerian Perdagangan Dalam Negeri saya mengambil alih kedudukan beliau juga dan saya juga banyak belajar daripada beliau dari segi memahami fungsi atau tugas hakiki kementerian, memahami cabaran-cabaran tentu saja akan ada sedikit perbedaan dari sudut gaya kepimpinan atau fokus saya dari segi fungsi dan peranan kementerian nama pun kerajaan yang berbeda tetapi prinsip dan asas permaslahannya harus diteliti mengikut sudut pandang masing-masing, tentunya saya ada keutamaan saya," katanya di ParlimenDatuk Seri Saifuddin antara empat Ahli Dewan Negara yang mengangkat sumpah di hadapan Yang di-Pertua Dewan Negara, Tan Sri Rais Yatim.Tiga lagi ahli jemaah kabinet iaitu Tengku Datuk Seri Mohd Zafrul Tengku Abdul Aziz yang memegang portfolio Kementerian Perdagangan Antarabangsa dan Industri (MITI), Datuk Seri Zambry Abdul Kadir (Kementerian Luar), dan Datuk Mohd Na’im Mokhtar (Menteri Agama).


Pengukuhan ringgit diharap berterusan, dapat kurang kos import makanan - Mohamad Sabu

KULIM, 3 Disember- Presiden Parti Amanah Negara (Amanah) Mohamad Sabu berharap nilai mata wang ringgit terus mengukuh sekali gus dapat mengurangkan kos import bahan makanan.Beliau yang baharu dilantik sebagai Menteri Pertanian dan Keterjaminan Makanan berkata trend pengukuhan ringgit dapat dilihat selepas Pilihan Raya Umum ke-15 (PRU15) dan berharap situasi itu berterusan.

(Presiden Parti Amanah Negara (Amanah) Mohamad Sabu yang merupakan Naib Pengerusi Pakatan Harapan hadir memberi sokongan kepada Calon Pakatan Harapan Dr Mohammad Sofee Razak yang berkempen di Padang Meiha malam tadi sempena kempen Pilihan Raya Umum Ke-15 di sini/Foto Bernama)

"Dengan pertukaran kerajaan dan pelantikan Perdana Menteri (Datuk Seri Anwar Ibrahim), keyakinan mula berlaku sehingga mata wang kita menaik begitu mendadak dan kita harap ia dapat bertahan dan lebih baik pada masa akan datang.Nilai import kita akan lebih murah jika mata wang kita semakin kukuh, itulah harapan kita dan kenaikan ini memang satu perkara yang menakjubkan dalam masa 10 hari selepas pilihan raya," katanya kepada pemberita di sini malam tadi.Katanya, walaupun baru-baru ini nilai ringgit berada pada hampir RM4.80 dan diunjur merosot kepada RM5 pada bulan ini berbanding dolar Amerika Syarikat, namun keadaan sebaliknya berlaku apabila ia mengukuh kepada kira-kira RM4.40 ketika ini.Mengulas mengenai pengumuman senarai menteri Kabinet, Mohamad berkata Perdana Menteri telah menunaikan janjinya untuk membentuk Kabinet kecil membabitkan 28 menteri di bawah pentadbirannya.Menurut beliau berdasarkan saiz Kabinet itu kerajaan perlu melakukan tugas yang lebih besar dan berat kerana bilangan menteri yang lebih sedikit berbanding sebelum ini.Ditanya sama ada Amanah berpuas hati dengan bilangan pemimpin parti itu yang dilantik ke dalam Kabinet, beliau berkata pengumuman semalam hanya membabitkan senarai menteri dan akan disusuli dengan jawatan timbalan menteri selepas ini.Terdahulu beliau menghadiri ceramah PRU15 Padang Serai yang turut disertai Pengerusi PH Kedah Datuk Mahfuz Omar dan Pengerusi Barisan Nasional Kedah Datuk Seri Jamil Khir Baharom.- BERNAMA


(SIBF 2022 yang bermula 1 hingga 11 Disember diadakan di Pusat Konvensyen MBSA Shah Alam melibatkan pengedar dan penerbit tempatan yang memenuhi 300 reruai)

SHAH ALAM, 3 Disember- Kali pertama membawa penerbit buku antarabangsa, antara kelainan penganjuran Pesta Buku Antarabangsa Selangor (SIBF) 2022.Menurut Pengarah Perbadanan Perpustakaan Awam Selangor, Datin Paduka Mastura Muhamad pesta yang dianjurkan Perbadanan Perpustakaan Awam Selangor (PPAS) itu menampilkan enam penerbit buku dari Indonesia, Singapura, China, Korea Selatan, Macedonia dan United Kingdom bagi membuka ruang penulis tempatan berkolaborasi ke peringkat antarabangsa.SIBF 2022 yang bermula 1 hingga 11 Disember diadakan di Pusat Konvensyen MBSA Shah Alam melibatkan pengedar dan penerbit tempatan yang memenuhi 300 reruai."Ini adalah idea daripada Datuk Menteri Besar minta kami buat Selangor bertaraf antarabangsa sebagai pintu yang terbuka kepada semua penulis tempatan, penerbit tempatan dan antarabangsa datanglah ke pesta buku ini."Kami akan ada empat hari lagi bersama penerbit dari Tukiye, Macedonia, Korea, Mesir dan juga dari UK dan Indonesia," kata Mastura kepada media di sini.SIBF 2022 dirasmikan Menteri Besar Selangor, Datuk Seri Amirudin Shari.

(Datin Paduka Mastura berkata Pesta Buku Antarabangsa Selangor 2022 turut disertai penerbit antarabangsa)


Menteri Kerja Raya baharu beri sepenuh komitmen, pastikan kelancaran perancangan pentadbiran negara

KUALA LUMPUR, 3 Disember- Menteri Kerja Raya yang baharu, Datuk Seri Alexander Nanta Linggi menyifatkan pelantikan beliau sebagai satu amanah dan tanggungjawab yang amat penting dalam membantu usaha kerajaan perpaduan.Ini terutama sekali dalam meneruskan usaha pemulihan ekonomi negara, lebih-lebih lagi menjelang tahun 2023 yang dijangka amat mencabar.Ujarnya beliau menyedari, tanggungjawab tersebut datang dengan cabaran yang besar, namun akan memberi sepenuh komitmen dan usaha dalam memastikan kelancaran perancangan pentadbiran negara atas kapasitinya di kementerian tersebut.Dalam kenyataan medianya, beliau memberi jaminan akan meneruskan polisi-polisi kementerian terdahulu yang terbukti berkesan di samping menambah baik dasar-dasar yang boleh membawa manfaat kepada rakyat dan negara.Alexander juga berkata beliau akan terus menghormati peranan penjawat awam daripada semua lapisan yang telah banyak menyumbang idea dan tenaga dan akan terus bekerja bersama sebagai satu pasukan demi kemakmuran negara.Beliau menegaskan bahawa beliau adalah menteri untuk semua dan bukan hanya untuk rakyat Sarawak, sambil menambah beliau akan memastikan setiap usaha dan inisiatif akan membawa kebaikan kepada seluruh rakyat Malaysia."Dengan pengumuman pembentukan Kabinet baharu itu, saya berharap semua pihak akan terus bergerak ke hadapan dan memberi fokus dalam usaha memulihkan negara, terutamanya dari sudut ekonomi dan kesejahteraan rakyat," menurut kenyataan itu.


Pameran Di-Raja Keris, platform simbol ulung budaya melayu

(Sultan Selangor Sultan Sharafuddin Idris Shah berkenan menyempurnakan pelancaran pameran tersebut, turut berangkat Tengku Permaisuri Selangor Tengku Permaisuri Norashikin dan Raja Muda Selangor Tengku Amir Shah Sultan Sharafuddin Idris Shah)

SELANGOR, 3 Disember- Pameran Di-Raja "Keris: Kuasa dan Jati Diri" menjadi platform dalam usaha mengetengahkan keris sebagai simbol ulung dalam budaya masyarakat melayu. Ia adalah usaha mewujudkan kesedaran untuk menonjolkan keris sebagai penanda budaya alam melayu dan mendokumentasikan serta memelihara warisannya.

(Beberapa keris yang unik di pameran ‘Keris: Kuasa dan Jati Diri’)

Sebanyak 94 keris unik, 59 bilah merupakan koleksi eksklusif Sultan Selangor, Sultan Sharafuddin Idris Shah Alhaj serta artifak tambahan dari Muzium Kesenian Islam mendedahkan perspektif baharu tentang keris.Pameran bertemakan Keris: Kuasa dan Jati Diri adalah kesinambungan daripada program Talent For World: Pembuat Keris Muda yang merupakan satu siri program latihan eksklusif di bawah Yayasan Raja Muda Selangor.Pameran ini juga akan membawa pelawat dalam pelayaran melalui alam maritim Asia Tenggara, menelusuri kekayaan sejarah keris yang turut menarik minat pelancong asing untuk mendokumentasikan dan memelihara warisannya..Pameran ini berlangsung di Muzium Kesenian Islam Malaysia (MKIM) bermula 2 Disember 2022 hingga 13 Mac 2023.

Sementara itu, demi memastikan kesinambungan legasi seni pembuatan keris, 3 anak muda tempatan memilih menjadi peserta Program Talent For World: Pembuat Keris Muda yang merupakan satu siri program latihan eksklusif di bawah Yayasan Raja Muda Selangor.Program latihan yang bertujuan untuk menggilap belia dengan bakat luar biasa untuk meneruskan kerjaya dalam kemahiran menjadi salah seorang tukang terbaik dalam industri seni keris. Yayasan Raja Muda Selangor memulakan perjalanan menaja tiga pemuda cemerlang untuk menjalani latihan dengan lima pembuat keris terkenal sebagai mentor mereka di Pahang dan Terengganu.

(Raja Muda Selangor Tengku Amir Shah Sultan Sharafuddin Idris Shah menyampaikan sijil kepada tukang keris, Muzaffar Mohd Zafri)

"Untuk pengalaman saya sebagai seorang pelatih kepada Yayasan Raja Muda Selangor ini, secara jujurnya saya memang tak ada basic langsung didalam pembuatan keris. Saya hanya bermula dengan minat saya sendiri dan saya betul-betul minat dalam seni warisan melayu. Namun saya bermula dengan tanjak dan saya ada perniagaan kecil tanjak sebelum ni. Tapi kemudian apabila dapat peluang menjadi pelatih dalam Yayasan Raja Muda Selangor, saya terus memberi fokus bidang ini,"kata tukang keris, Muzaffar Mohd Zafri"Bagi saya untuk menarik minat generasi muda kita perlu sediakan platform untuk diaorang and then kita sendiri kena exposekan pada keris ini sendiri. Kena iklankan budaya kita bagaimana negara-negara lain buat pada budaya-budaya kraftangan dan tradisional seperti Jepun dan negara-negara lain," kata tukang keris, Ahmad Azuan Othman"Untuk menarik minat, guru-guru keris ada cakap sebelum ni kalau boleh 1 rumah 1 keris," kata tukang keris, Abdul Hakim ZulkifliLatihan ini bermula pada 2019 dan selesai pada 2022. Setiap mentee berjaya mencipta keris yang ketara dan hasil seni mereka dipaparkan dalam Pameran Di-Raja "Keris: Kuasa dan Jati Diri" pada kali ini.


4 sekeluarga sehelai sepinggang selepas rumah musnah dalam kebakaran

KANGAR, 3 Disember-Sebuah rumah di Kampung Abi Padang Machang musnah dalam kebakaran yang berlaku pukul 11.30 malam tadi menyebabkan 4 sekeluarga tinggal sehelai sepinggang.Menurut Jabatan Bomba dan Penyelamat Negeri, panggilan kecemasan berkaitan kebakaran berkenaan diterima kira-kira pukul 11.35 malam.

(Sebuah rumah di kampung Abi Padang Machang musnah dijilat api)

Sebuah jentera dan kenderaan utiliti dari Balai Bomba dan Penyelamat Kangar bergegas ke lokasi kejadian diketuai Pegawai Bomba Kanan II Saiful Sophian Marzuki bersama 9 anggota.Kebakaran dapat dikawal sepenuhnya pukul 1.34 pagi tadi.Kebakaran tersebut menyebabkan 90% rumah musnah dan turut memusnahkan 3 buah motosikal milik mangsa.Punca sebenar kejadian masih dalam siasatan.


FINAS alukan penglibatan kerajaan negeri sebagai tuan rumah FFM

(Penerbit filem Spilt Gravy on Rice Zarul Albakri menjulang piala yang dimenangi ketika memberi ucapan selepas menerima Anugerah Filem Terbaik pada Anugerah Festival Filem Malaysia (FFM) ke-32 di Encore Theatre Melaka/ Foto Bernama)

MELAKA, 3 Disember- Perbadanan Kemajuan Filem Nasional  Malaysia (FINAS) mengalu-alukan penglibatan kerajaan negeri untuk menjadi tuan rumah pada penganjuran Festival Filem Malaysia (FFM) akan datang.Pengerusinya Senator Datuk Seri Zurainah Musa berkata peluang menjadi tuan rumah FFM perlu direbut segera oleh kerajaan negeri kerana secara tidak langsung memberi tarikan istimewa kepada negeri yang menganjurkannya.

(Yang Dipertua Negeri Melaka Tun Mohd Ali Rustam (tiga, kiri) menyampaikan Anugerah Filem Terbaik kepada Penerbit filem Spilt Gravy on Rice, Zarul Albakri pada Anugerah Festival Filem Malaysia (FFM) ke-32 di Encore Theatre Melaka, lewat malam tadi/ Foto Bernama)

"Julung kalinya Melaka dipilih sebagai  lokasi luar dari Lembah Klang dan ia adalah langkah berani FINAS yang ingin membawa perubahan dan nafas baharu dalam penganjuran anugerah berprestij ini."Jadi sekiranya ada negeri yang berminat, datang jumpa FINAS dan kami amat terbuka untuk menjalinkan kerjasama dalam menganjurkan anugerah yang mengiktiraf penggiat filem negara ini," katanya.Beliau berkata pada sidang media selepas Anugerah FFM ke-32 yang berlangsung di Encore Theatre Melaka di sini lewat malam tadi.  Majlis gemilang itu menyaksikan filem Spilt Gravy on Rice dinobatkan sebagai Filem Terbaik malah turut memenangi enam kategori lain iaitu Pengarah Harapan, Rekaan Busana Terbaik, Penataan Seni Terbaik, Penyunting Terbaik, Lakon Layar Terbaik dan Pembantu Wanita Terbaik.  Sementara bintang utama filem Barbarian Invasion, Tan Chui Mui diumumkan sebagai Pelakon Wanita Terbaik manakala Datuk Adi Putra meraih Anugerah Pelakon Lelaki Terbaik menerusi filem Mat Kilau Kebangkitan Pahlawan.Dalam pada itu, beliau berkata FINAS akan terus menyokong industri kreatif negara, senada dengan aspirasi Perdana Menteri Datuk Seri Anwar Ibrahim yang ingin membawa perubahan progresif dan dinamik. "Dunia kreatif adalah luas dan terbuka malah sentiasa dahagakan perubahan dan nafas baharu. "Justeru FINAS selaku sebuah agensi kerajaan bersedia dengan perubahan yang dibawa oleh kepimpinan baharu dan menjadi harapan kami agar terus diberi sokongan, galakan dan panduan untuk FINAS terus mencapai kecemerlangan," katanya. - BERNAMA


Anggota Kabinet tekad beri khidmat terbaik

(Datuk Seri Mohamed Khaled Nordin (kiri) dilantik Menteri Pendidikan Tinggi dan Nga Kor Ming (kanan) dilantik sebagai Menteri Pembangunan Kerajaan Tempatan/BERNAMA)

KUALA LUMPUR, 2 Disember- Datuk Seri Alexander Nanta Linggi yang diumumkan sebagai Menteri Kerja Raya memberi jaminan akan meneruskan polisi kementerian itu sebelum ini, selain menambah baik dasar yang boleh membawa manfaat kepada rakyat dan negara.  Selain itu beliau turut bertekad memberikan sepenuh komitmen dan usaha dalam memastikan kelancaran perancangan pentadbiran negara atas kapasitinya di kementerian itu. "Saya juga ingin menegaskan saya adalah menteri untuk semua bukan hanya untuk orang Sarawak, maka dengan itu, saya akan memastikan setiap usaha dan inisiatif yang diambil di bawah kementerian  akan membawa kebaikan kepada seluruh rakyat Malaysia, termasuk Sabah dan Sarawak," katanya dalam satu kenyataan. Ahli Parlimen Kapit yang mewakili Gabungan Parti Sarawak (GPS) itu melihat pelantikannya sebagai  tanggungjawab yang penting dalam membantu Kerajaan Perpaduan meneruskan usaha memulihkan ekonomi negara, lebih-lebih lagi menjelang 2023 yang dijangka mencabar. Beliau turut menyeru agar rakyat Malaysia dapat mengetepikan perbezaan dan bersama-sama memberi tumpuan terhadap usaha membangunkan semula negara. Sementara itu, memetik laporan Bernama, Ahli Parlimen Kota Tinggi Datuk Seri Mohamed Khaled Nordin menyifatkan pelantikannya sebagai Menteri Pendidikan Tinggi merupakan satu penghormatan daripada Kerajaan Perpaduan.

(Datuk Seri Alexander Nanta Linggi diumumkan sebagai Menteri Kerja Raya/BERNAMA)

Naib Presiden UMNO itu berkata pelantikan itu merupakan cabaran besar kepadanya dalam memastikan kementerian itu kembali berfungsi sepenuhnya dalam mendepani cabaran era baharu yang pelbagai. "Sudah tentu ini merupakan cabaran besar kepada saya bagi memastikan kementerian ini kembali berfungsi sepenuhnya dalam mendepani cabaran era baharu yang pelbagai,” katanya. Sementara itu, Nga Kor Ming yang dilantik sebagai Menteri Pembangunan Kerajaan Tempatan berkata rakyat dan kerajaan perlu bersatu dan bekerja sebagai satu pasukan yang kuat serta meletakkan kepentingan negara melebihi kepentingan peribadi. “Saya amat berterima kasih kerana diberi penghormatan dilantik sebagai menteri kabinet untuk berkhidmat kepada negara tercinta. Banyak perkara perlu dicapai dan saya mengalu-alukan semua cadangan dan panduan bijaksana supaya kita boleh bekerjasama untuk mengembalikan kegemilangan negara ini,” kata Ahli Parlimen Teluk Intan itu kepada Bernama menerusi aplikasi WhatsApp.


Khairy titip ucapan tahniah buat Dr Zaliha

KUALA LUMPUR, 3 Disember- Bekas Menteri Kesihatan, Khairy Jamaluddin menzahirkan ucapan tahniah kepada Pengerusi Jawatankuasa Pemilihan Parti (JPP) PKR, Dr Zaliha Mustafa, yang dilantik jawatan itu yang disandangnya sebelum ini.Menerusi hantaran di Twitter, Khairy menyatakan harapanya agar Ahli Parlimen Sekijang itu dapat meneruskan perjuangan ke arah sistem kesihatan awam yang cemerlang."Tahniah YB Dr Zaliha atas pelantikan sebagai Menteri Kesihatan yang baharu."Semoga berjaya dan terus berjuang untuk sistem kesihatan awam yang cemerlang dan mendapat peruntukan yang setimpal dengan usaha gigih warga Kementerian Kesihatan (KKM)."'All the best!' (Semoga berjaya!)," katanya.

(Khairy Jamaluddin menitipkan ucapan tahniah kepada Pengerusi Jawatankuasa Pemilihan Parti (JPP) PKR, Dr Zaliha Mustafa, yang dilantik mengisi portfolio yang disandangnya itu sebelum ini/BERNAMA)

Dr Zaliha antara dua pemimpin wanita PKR dipilih menganggotai barisan Kabinet Kerajaan Perpaduan, dengans eorang lagi adalah Ketua Wanita PKR, Fadhlina Sidek, yang dilantik sebagai Menteri Pendidikan.


PUTRAJAYA, 2 November- Kawasan kejadian tanah runtuh di Taman Bukit Berlian, Lobak dekat Seremban, Negeri Sembilan, diisytihar kawasan bencana. Pengerusi Jawatankuasa Pengurusan Bencana Negeri, Datuk Razali Ab Malik berkata runtuhan cerun tersebut berpunca daripada aliran air luar biasa menyebabkan tanah menjadi lembut, seterusnya berlaku pergerakan.Siasatan awal Jabatan Bomba dan Penyelamat mendapati, masih berlaku pergerakan tanah yang berisiko tinggi untuk menyebabkan runtuhan lebih besar.Sehingga 12 tengah hari semalam, rekahan jalan akibat runtuhan telah semakin signifikan iaitu daripada beberapa inci kepada kira-kira dua kaki lebar.Penilaian awal pihak bomba mendapati 12 unit rumah di kawasan berlaku runtuhan cerun, berisiko dan tidak selamat diduduki."Semua penduduk terlibat bersetuju keluar dari kediaman masing-masing sehingga siasatan lengkap dijalankan dan kerja baik pulih cerun selesai bagi mengelakkan berlaku kemalangan jiwa. "Pusat Kawalan Operasi Bencana Seremban telah diaktifkan dan Pos Kawalan Tempat Kejadian beroperasi di lokasi," kata RazaliKawalan di lokasi kejadian akan diuruskan mengikut mekanisme pengurusan bencana negara.

(Kawasan tuntuhan cerun di Taman Bukit Berlian diisytiharkan kawasan bencana/Foto fail)


(Kamarul Baharin berpendapat, peraturan tersebut wajar diperluas kepada GLC dan GLIC/Foto fail)

KUALA LUMPUR, 2 Disember- Usaha awal mereformasi pentadbiran kerajaan yang dilaksana Perdana Menteri, Datuk Seri Anwar Ibrahim tepat pada masanya.Setiausaha Agung Kongres Kesatuan Sekerja Malaysia (MTUC), Kamarul Baharin Mansor berpendapat, langkah itu penting bukan saja bagi mengelak pembaziran dana negara, malah memberi mesej positif kepada pelabur.Pendirian Perdana Menteri yang mahukan setiap kelulusan perolehan melalui tender mampu mengawal ketirisan dan mencegah rasuah di semua peringkat.Kamarul Baharin berpendapat, peraturan tersebut wajar diperluas kepada syarikat berkaitan kerajaan (GLC) dan syarikat pelaburan berkaitan kerajaan (GLIC)."Kerajaan turut dicadang memberi tumpuan kepada usaha mengurangkan jurang gaji pekerja dengan pengurusan tertinggi bagi kedua-dua entiti."Tempoh pelantikan Ketua Pegawai Eksekutif GLC dan GLIC pula dihadkan kepada maksimum lapan tahun bagi mengelak rasuah dan salah guna kuasa yang memberi kesan kepada pencarum," kata beliau.

(Langkah PM reformasi pentadbiran kerajaan elak pembaziran/Foto fail)


KUALA TERENGGANU, 2 November- Terengganu FC (TFC) memulakan langkah awal memperkuat cabaran musim depan dengan mengikat penyerang import baharu, Sony Norde.Ketua Pegawai Eksekutif, Ab Rasid Jusoh berkata pemain kelahiran Haiti berusia 33 tahun itu telah menandatangani kontrak selama setahun."Sebelum menyertai TFC, Norde yang juga bekas pemain kebangsaan Haiti, pernah mencipta nama dengan pasukan Melaka United."Norde akan menyarung jersi nombor 11, beraksi di posisi serangan dan sayap, bergantung pada taktikal yang dirangka ketua jurulatih baharu skuad Penyu, Tomislav Steinbruckner," tambah Ab Rasid, Norde memiliki kualiti penyerang yang sangat baik ketika beraksi dengan Melaka United dan berharap dapat menguatkan jentera penggempur TFC musim depan.Antara faktor mendorongnya memilih untuk bersama TFC ialah peluang beraksi di pentas Piala AFC, selain kagum dengan sokongan peminat tegar pasukan itu.

(TFC sambar Sony Norde, perkuat jentera serangan skuad penyu musim depan/TFC)


Agong kurnia bot kepada penduduk Pekan

PEKAN, 2 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan bot kepada penduduk di sini sebagai persiapan menghadapi musim tengkujuh.Ketika bertitah kepada penerima, Baginda berpesan supaya bot tersebut digunakan secara bersama penduduk lain yang terjejas banjir dan bukan untuk kegunaan sendiri semata-mata.Lima bot jenis fiber lengkap bersama jaket keselamatan itu dikurniakan Seri Paduka Baginda di pekarangan Masjid Sultan Ahmad Shah selepas menunaikan solat Jumaat bersama penduduk setempat.

Turut berangkat Pemangku Raja Pahang, Tengku Hassanal Ibrahim Alam Shah.Hadir sama Menteri Besar, Datuk Seri Wan Rosdy Wan Ismail dan Setiausaha Kerajaan Negeri Datuk Seri Dr Sallehudin Ishak.Pada majlis itu, Seri Paduka Baginda turut berkenan mengurniakan sumbangan peribadi selain makanan keperluan harian daripada Majlis Ugama Islam dan Adat Resam Melayu Pahang kepada 150 asnaf.


Lapan Ahli Dewan Negeri BN, dua PH angkat sumpah exco Pahang

PEKAN, 2 Disember - Seramai 10 Ahli Dewan Negeri Pahang mengangkat sumpah jawatan di hadapan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah.Istiadat Pengurniaan Surat Cara Pelantikan dan Angkat Sumpah Jawatan Ahli-ahli Mesyuarat Kerajaan Pahang berlangsung di Istana Abu Bakar, di sini.Lapan Ahli Dewan Negeri wakil Barisan Nasional (BN) manakala dua lagi, Pakatan Harapan (PH). Tiga barisan Exco yang dikekalkan ialah Ahli Dewan Negeri Benta, Datuk Seri Ir Mohd Soffi Abd Razak, Ahli Dewan Negeri Kerdau, Datuk Seri Syed Ibrahim Syed Ahmad dan Ahli Dewan Negeri Bebar, Datuk Mohammad Fakhruddin Mohd Ariff.

Turut disenaraikan tujuh muka baharu iaitu Ahli Dewan Negeri Peramu Jaya, Datuk Mohamad Nizar Mohd Najib yang merupakan anak sulung kepada bekas Perdana Menteri, Datuk Seri Najib Tun Razak. Selain Ahli Dewan Negeri Muadzam Shah, Ir Razali Kassim, Ahli Dewan Negeri Pelangai, Datuk Seri Johari Harun, Ahli Dewan Negeri Guai, Datuk Sabariah Saidan dan Ahli Dewan Negeri Dong, Fadzli Mohamad Kamal. Dua Ahli Dewan Negeri daripada PH pula melibatkan Ahli Dewan Negeri Teruntum, Sim Chon Siang dan Ahli Dewan Negeri Triang, Leong Yu Man.Turut hadir Menteri Besar Selangor, Datuk Seri Amirudin Shari yang juga Pengerusi PH Pahang.


SINTOK, 2 Disember- Universiti Utara Malayia (UUM) memenangi ‘Grand Finale’ untuk muncul juara keseluruhan pertandingan Bursa Inter-Varsity Stock Challenge BISC 2022 anjuran Bursa Malaysia dengan membawa pulang hadiah utama bernilai RM15,000. UUM dalam kenyatannya berkata kejayaan tersebut  dirangkul pasukan ‘Golden Bulls’ yang diwakili pelajar Sarjana Muda Pentadbiran Perniagaan, Chai Gao Siang; pelajar Sarjana Muda Pengurusan Perniagaan Antarabangsa, Yap Wei Quan; pelajar Sarjana Muda Kewangan, Ooi Jun Jie dan pelajar Sarjana Muda Pemasaran, Tan Soon Yao. "Selain itu, bagi penyertaan solo pula, pelajar Sarjana Muda Perakaunan, Tan Liang Shen dan pelajar Sarjana Muda Pentadbiran Perniagaan (Logistik dan Pengangkutan), Mohamad Norisham Mohd Shamsuddin, masing-masing membawa pulang hadiah tempat pertama, Fortnight 2 bernilai 1 ribu 500 ringgit dan tempat ketiga, Fortnight 4 bernilai RM500," menurut kenyataan media.  Pertandingan simulasi perdagangan saham selama tiga bulan bermula 15 Ogos hingga 11 November itu direka untuk mencabar pelajar universiti mendapatkan pulangan pelaburan yang baik.  Selain UUM, turut serta dalam BISC 2022 ialah Univeriti Malaya (UM), Universiti Sains Malaysia (USM), Universiti Islam Antarabangsa Malaysia (UIAM), Taylor’s University, Multimedia University (MMU) dan Universiti Malaysia Kelantan (UMK).

(UUM juara keseluruhan Bursa Inter-Varsity Stock Challenge BISC 2022)


CYBERJAYA, 2 Disember- Suruhanjaya Komunikasi dan Multimedia Malaysia (MCMC) komited untuk mempercepat kajian menyeluruh ke atas kerangka perundangan dalam talian bagi menangani penyebaran isu perkauman dan kandungan yang boleh mewujudkan perpecahan dalam masyarakat di negara ini.Pengerusi Interimnya, Tan Sri Mohamad Salim Fateh Din berkata kerangka kawal selia dalam aspek pelesenan, kesesuaian hukuman atau penalti semasa serta keperluan untuk memperkenalkan undang-undang baharu perlu dikaji semula."Ini bertujuan mengatasi penyebaran kandungan-kandungan yang mengancam keselamatan serta keharmonian negara di media sosial."Bagi menangani kandungan yang berbaur provokatif, negara serantau telah memperkenalkan undang-undang dalam mengawal selia platform penyedia perkhidmatan media sosial," kata Mohamad Salim.MCMC menasihati semua pihak agar menghormati semua kaum dan agama serta Institusi Raja dengan mengamalkan prinsip-prinsip Rukun Negara.

(MCMC percepat kajian tangani kandungan provokatif)


Kekerapan tren Laluan Kelana Jaya akan kembali kepada 3 minit pada September 2023

KUALA LUMPUR, 2 Disember- Rapid Rail sedang menaik taraf sistem 'persemboyanan' untuk mengawal pergerakan tren LRT bagi menjamin tahap keselamatan pengguna.Jelas Ketua Pegawai Operasi LRT, Rapid Rail Sdn Bhd, Nor Azmi Mohd Yusof, kekerapan tren di Laluan Kelana Jaya bakal dikembalikan kepada tiga minit pada September tahun hadapan selepas kerja-kerja menaik taraf dilakukan. Sebelum ini, ketika Perintah Kawalan Pergerakan kekerapan tren beroperasi masing-masing lima dan tujuh minit pada waktu puncak dan di luar waktu puncak.Katanya, dengan kestabilan sistem dan pertambahan tren baharu akan dapat meningkatkan lagi ketersediaan pada perkhidmatan yang ditawarkan.

(Kekerapan tren di Laluan Kelana Jaya bakal dikembalikan kepada tiga minit pada September tahun hadapan)

"Prasarana Malaysia Berhad dan Rapid Rail akan menambah baik sistem perkhidmatan dari masa ke masa. Sebanyak 19 tren empat koc akan diterima bermula pertengahan tahun hadapan dan akan diterima sepenuhnya menjelang hujung tahun 2024," katanya kepada pemberita ketika ditemu bual di Angkasapuri, di sini.


Tanah 758.47 hektar di Gombak, Klang, K. Selangor, H. Selangor untuk pembangunan ECRL

(Ng berkata pembinaan sepanjang 90.27 kilometer itu melibatkan jajaran bertingkat sepanjang 27.84 kilometer, arah tanah sepanjang 33.93 kilometer dan terowong sepanjang 28.5 kilometer)

SHAH ALAM, 2 Disember- Tanah seluas 758.47 hektar melibatkan daerah Gombak, Klang, Kuala Selangor dan Hulu Selangor bakal digunakan bagi pembinaan Projek Laluan Rel Pantai Timur (ECRL).Exco Kerajaan Tempatan dan Infrastruktur, Ng Sze Han berkata pembinaan sepanjang 90.27 kilometer itu melibatkan jajaran bertingkat sepanjang 27.84 kilometer, arah tanah sepanjang 33.93 kilometer dan terowong sepanjang 28.5 kilometer."Daripada jumlah itu, 158.33 kilometer di daerah Gombak, Hulu Selangor (169.09 kilometer), Kuala Selangor (118.78 kilometer) dan Klang (131.82 kilometer) bagi jajaran C2," kata Ng ketika menjawab pertanyaan ADUN Kuala Kubu Baharu, Lee Kee Hiong mengenai pengambilan tanah untuk projek ECRL di Selangor di Sidang Dewan Undangan Negeri Selangor, di sini.Dalam pada itu katanya, tiada perubahan jajaran ECRL dalam negeri Selangor yang sudah dimuktamadkan pada tahun 2020 melibatkan jajaran di kawasan utara Selangor.


(1,584 permohonan terpaksa ditolak kerana tidak memenuhi kriteria kelayakan/Google)

SHAH ALAM, 2 Disember- Lebih 3.56 juta penduduk di Selangor direkodkan sudah berdaftar dengan Skim Insurans Am Selangor (INSAN) sejak skim itu dilancarkan oleh kerajaan negeri pada Oktober lalu.Bagaimana 1,584 permohonan terpaksa ditolak kerana tidak memenuhi kriteria kelayakan.Exco  Pelaburan, Datuk Teng Chang Khim menjelaskan syarat ditetapkan untuk permohonan skim insurans percuma itu ialah penduduk Selangor berusia 30 hari hingga 80 tahun, kod negeri dalam kad pengenalan ialah '10' atau kad pengenalan beralamat di Selangor atau pengundi di Selangor."INSAN adalah polisi insurans kemalangan diri berkumpulan untuk enam juta penduduk berusia 30 hari hingga 80 tahun yang premiumnya ditanggung sepenuhnya kerajaan negeri," katanya.Teng menjawab pertanyaan ADUN Pandamaran, Leong Tuck Chee berhubung perkembangan terkini program Skim Insuran Am Selangor yang ditawarkan secara percuma oleh kerajaan negeri dalam Sidang Dewan Undangan Negeri Selangor, di sini.

(Lebih 3.56 juta penduduk Selangor berdaftar dengan INSAN/Foto fail)


ATM perlu bajet lebih tinggi untuk tingkat keupayaan pertahanan negara

KOTA KINABALU, 2 Disember- Panglima Tentera Laut Diraja Malaysia Laksamana Tan Sri Mohd Reza Mohd Sany berharap kerajaan baharu dapat mempertimbangkan untuk menyelaraskan bajet Angkatan Tentera Malaysia (ATM) secara berperingkat daripada 1 peratus kepada 1.5 peratus daripada Keluaran Dalam Negara Kasar (KDNK).Beliau berkata langkah itu supaya keupayaan pertahanan dapat disesuaikan dengan senario keselamatan semasa sekali gus mengekalkan tahap kesiagaan yang tinggi untuk bertindak terhadap sebarang ancaman terutamanya yang melibatkan keselamatan negara."Tentera Laut Diraja Malaysia (TLDM) kini berdepan dengan cabaran mengoperasikan aset yang usang dan kekangan bajet pertahanan bukan sahaja menjejaskan kesiagaan serta kemampuannya, malah secara tidak langsung merisikokan keselamatan warga TLDM itu sendiri ketika melaksanakan penugasan yang diamanahkan," katanya.Beliau berkata demikian ketika berucap pada Majlis Pemakaian Lencana Kepakaran Kapal Selam di Markas Pemerintahan Kapal Selam, Pangkalan TLDM Sepanggar, di sini hari ini.

(memakaikan lencana kepada salah seorang anggota TLDM pada Majlis Pemakaian Lencana Kepakaran Kapal Selam di sini / Foto BERNAMA)

Mengulas lanjut, Mohd Reza berkata bagi memastikan TLDM mampu memberi respon terbaik kepada ancaman dan melaksanakan tanggungjawab yang diamanahkan dengan efisien, terdapat keperluan meneruskan penambahan aset berdasarkan perancangan ‘15 to 5’ yang direncanakan sebelum ini."Ia seperti Projek Kapal Tempur Pesisir (LCS) dan Kapal Peronda Misi Pesisir (LMS) batch kedua dan bagi angkatan kapal Selam. TLDM sangat peka terhadap keperluan untuk menambah jumlah aset kapal selam sehingga empat bagi melengkapkan dan mengoptimumkan kitaran pengoperasian kapal selam. "Landskap keselamatan global dan serantau yang semakin tidak menentu perlu diberikan perhatian serius oleh kerajaan dalam usaha memelihara kedaulatan dan keselamatan Zon Maritim Malaysia yang menjadi penyumbang kepada 40 peratus hasil pendapatan negara," katanya.Beliau berkata walau dalam keadaan apa sekalipun, TLDM tetap fokus dengan misinya iaitu mempertahankan kedaulatan dan melindungi kepentingan maritim negara selain kekal komited untuk berdaya saing selaras dengan perkembangan teknologi semasa.Pada majlis itu, seramai 30 pelatih terdiri daripada 11 pegawai dan 19 anggota lain-lain pangkat dari pelbagai cawangan menerima pemakaian lencena kepakaran kapal selam.-BERNAMA


Agong berangkat solat Jumaat di Pekan

PEKAN, 2 Disember- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Masjid Sultan Ahmad Shah Al Haj di sini bagi menunaikan solat Jumaat secara berjemaah.Seri Paduka Baginda tiba pada pukul 1.00 tengah hari diiringi Pemangku Raja Pahang, Tengku Hassanal Ibrahim Alam Shah.Keberangkatan tiba baginda disambut Menteri Besar Pahang, Datuk Seri Wan Rosdy Wan Ismail, Setiausaha Kerajaan Negeri, Datuk Seri Dr. Sallehuddin Ishak dan Mufti Pahang, Datuk Dr. Abdul Rahman Osman.Kadi Pekan, Mohd Aris Jamin membacakan khutbah bertajuk 'Kesiapsiagaan Menghadapi Bencana' disusuli solat Jumaat dipimpin beliau.

(Al-Sultan Abdullah berkenan berangkat ke Masjid Sultan Ahmad Shah Al Haj bagi menunaikan solat Jumaat secara berjemaah)

Selesai menunaikan solat, baginda berkenan mencemar duli menyampaikan sumbangan peribadi, lima buah bot kepada penduduk terpilih di daerah berkenaan yang terjejas banjir.Baginda turut mengurniakan sumbangan kepada kira-kira 150 golongan asnaf.


20 kenderaan dipandu warga asing disita

JOHOR BAHRU, 2 Disember- Sebanyak 20 kenderaan dipandu warga asing disita polis Johor, atas kesalahan tidak mempunyai lesen memandu sah.Ketua Polis Daerah Johor Bahru Selatan, Asisten Komisioner Raub Selamat berkata menerusi Op Khas Warga Asing / Roda Tiga, lima kereta, dua van dan 13 buah motosikal disita.Katanya, 36 saman POL 257 turut dikeluarkan terhadap pengguna jalan raya, kerana tiada lesen memandu, ubah suai struktur kenderaan, serta tiada lesen kenderaan motor.Seramai 46 individu, berserta 37 buah kenderaan, diperiksa dalam operasi tersebut.

(Seramai 46 individu, berserta 37 buah kenderaan, diperiksa dalam operasi tersebut)

"Operasi dibuat di kawasan itu selepas pihak polis menerima laporan bahawa warga asing kerap membawa motor tiga roda dengan muatan berbahaya. Tindakan tersebut mengancam keselamatan pengguna jalan raya lain," katanya menerusi kenyataan media.Tindakan diambil mengikut Seksyen 64 Akta Pengangkutan Jalan 1987.


Belanjawan N. Sembilan 2023 fokus sembilan bidang, 64 inisiatif bantu rakyat

SEREMBAN, 2 Disember- Belanjawan Negeri Sembilan 2023 bertemakan ‘Melunas Janji Menggalas Harapan’ memfokuskan sembilan bidang dengan 64 inisiatif bagi membantu rakyat.Menurut Pegawai Kewangan Negeri Sembilan, Datuk Mohd Khidir Majid, rakyat di negeri itu perlu cakna terhadap inisitif yang telah dibentangkan menerusi Belanjawan Negeri Sembilan 2023 dan seterusnya dapat dimanfaatkan demi kesejahteraan bersama."Setiap rakyat Negeri Sembilan ambil cakna kesemua inisiatif yang telah dibentangkan kerajaan."Kali ini kita menggunakan tema 'Melunas Janji Menggalas Harapan' di mana itu merupakan satu manifestasi keyakinan dan iltizam kerajaan negeri bahawa kita akan lunaskan apa jua janji yang telah diberikan dan kita menggalas harapan yang cukup besar untuk meneruskan kesinambungan ini,"katanya.Belanjawan Negeri Sembilan 2022 akan dilaksana dengan memberi fokus kepada sembilan bidang tumpuan iaitu Jaminan Bekalan Makanan, Ekonomi Rakyat, Pendidikan, Kebajikan, Pemerkasaan Komuniti, Belia dan Wanita, Kerohanian dan Agama, Adat dan Pelancongan serta Pentadbiran.Selain itu, sebanyak 64 inisiatif melibatkan peruntukan sebanyak RM107 juta akan dilaksana, manakala sebanyak 42 inisiatif sedia ada akan dikekalkan atau ditambah baik di samping memperkenal 22 inisiatif baharu.Beliau berkata demikian selepas diwawancara menerusi Slot Santai Oghok Potang NEGERIFM di Kompleks Penyiaran Tuanku Muhammad, Seremban.

(Datuk Mohd Khidir Majid ketika menjadi tetamu Slot Santai Oghok Potang NEGERIFM di Kompleks Penyiaran Tuanku Muhammad, Seremban)


Bekas MB Perlis dikebumikan di Tanah Perkuburan Islam Masjid Lama Arau

ARAU, 2 Disember- Bekas Menteri Besar Perlis, Tan Sri Dr Abdul Hamid Pawanteh, 78, meninggal dunia pada pukul 3.15 petang semalam, di kediamannya, di sini.Allahyarham yang meninggal dunia di sisi ahli keluarganya menghidap sakit buah pinggang sejak lima tahun lepas.Allahyarham meninggalkan seorang isteri, Puan Sri Elham Hamid Abdullah dan lima orang anak iaitu tiga perempuan dan dua lelaki.Sejak pukul 8.00 pagi tadi, Kenalan rapat serta masyarakat setempat hadir bagi memberi penghormatan terakhir sebelum jenazah dibawa ke Masjid Negeri Arau pukul 12.30 tengah hari untuk disembahyangkan selepas Solat Jumaat dan akan dikebumikan di Tanah Perkuburan Islam Masjid Lama Arau.Antara yang hadir ialah Menteri Besar Perlis, Mohd Shukri Ramli dan kepimpinan kerajaan negeri.Menurut anaknya, Muhd Shariff Abdul Hamid, Allahyarham dikesan mengalami kegagalan buah pinggang sejak setahun lalu dan menjalani rawatan dialisis di Bangunan Wakaf MAIPs, Perkhidmatan Dialisis Hospital Tuanku Fauziah sejak Mac lalu.Sepanjang hayatnya, Allahyarham pernah menjawat jawatan sebagai Menteri Besar Perlis pada tahun 1986 hingga 1995.

(Allahyarham Tan Sri Dr Abdul Hamid Pawanteh)

Sebelum itu, pernah menjadi Ahli Parlimen Arau mulai 1982 hingga 1986 dan Ahli Parlimen Kangar pada 1999 hingga 2003.Allahyarham pernah dilantik sebagai Yang Dipertua Dewan Negara serta pernah menjadi Timbalan Speaker Dewan Rakyat.


Kes demam denggi meningkat

(Jumlah lokaliti hotspot denggi dan carta perbandingan mingguan / INFOGRAFIK KKM)

PUTRAJAYA, 2 Disember- Jumlah kes demam denggi yang dilaporkan pada Minggu Epidemiologi (ME) ke-47 meningkat sebanyak 8.9% iaitu 1,734 kes berbanding 1,593 pada minggu sebelumnya.Ketua Pengarah Kesihatan Tan Sri Dr Noor Hisham Abdullah menerusi satu kenyataan hari ini memaklumkan tiada kematian akibat komplikasi demam denggi dilaporkan pada minggu tersebut."Kes kumulatif kes demam denggi yang dilaporkan sehingga kini adalah 56,304 kes berbanding 23,547 bagi tempoh sama tahun lepas iaitu peningkatan sebanyak 139.1% manakala sebanyak 37 kematian akibat komplikasi denggi dilaporkan berbanding 18 kematian bagi tempoh sama pada 2021. "Sebanyak 54 lokaliti hotspot dilaporkan pada minggu ini berbanding 61 lokaliti hotspot pada minggu sebelumnya dengan 25 lokaliti hotspot berada di Selangor, 19 di Sabah, tujuh di Wilayah Persekutuan Kuala Lumpur dan Putrajaya, dua di Perak dan satu di Sarawak," katanya.Sementara itu, survelan chikungunya katanya merekodkan sebanyak 18 kes pada ME ke-47 dengan 11 kes dari Pulau Pinang, Selangor (empat) dan masing-masing satu kes dari Wilayah Persekutuan Kuala Lumpur dan Putrajaya, Negeri Sembilan serta Melaka. "Jumlah kumulatif kes chikungunya sehingga kini adalah 710 kes. Bagi survelan zika, sebanyak 1,939 sampel darah dan 17 sampel urin telah dijalankan saringan zika dan hasil kesemuanya adalah negatif," katanya.

Tambah beliau taman rekreasi dan taman permainan masih berisiko menjadi tempat punca jangkitan demam denggi kerana mempunyai sampah serta bekas-bekas terbiar yang dibuang di persekitaran. "Amalan membuang bekas-bekas terpakai merata-rata termasuk di tanah lot kosong boleh mengancam kesihatan melalui jangkitan seperti demam denggi dan chikungunya serta mengganggu kelestarian alam sekitar."Oleh itu setiap isi rumah perlu memupuk budaya memelihara kebersihan dengan tidak membuang sampah merata-rata sejak dari kecil agar menjadi kebiasaan ketika usia dewasa,"katanya.Beliau turut menasihati individu yang melakukan riadah di taman-taman rekreasi perlu menggunakan perlindungan diri seperti memakai repelan pada kulit apabila melakukan riadah terutama pada waktu puncak gigitan nyamuk iaitu antara pukul 5.00 pagi hingga 7.00 pagi dan 5.00 petang hingga 7.00 malam.

(Carta bilangan kes denggi / INFOGRAFIK KKM)

(Perbandingan kes dan kematian akibat denggi / INFOGRAFIK KKM)


Doktor keluarkan 187 syiling dari perut pesakit

NEW DELHI, 2 Disember- Sepasukan doktor di India berjaya mengeluarkan 187 keping duit syiling dari perut seorang lelaki.Lelaki tersebut dibawa ke hospital oleh keluarganya kerana mengalami masalah kembung dan sakit perut.Selepas melakukan pemeriksaan, pegawai perubatan terkejut apabila mendapati pesakit berkenaan telah menelan syiling seberat lebih 1.5 kilogram.

(Paparan imej x-ray bahagian abdomen menunjukkan sejumlah syiling berada di dalam perut pesakit / Foto SWNS)

Selepas pembedahan selama dua jam, syiling-syiling tersebut berjaya dikeluarkan.


Amaran hujan lebat berterusan kategori jingga di Kelantan, Terengganu sehingga esok

KUALA LUMPUR, 2 Disember- Jabatan Meteorologi Malaysia (MetMalaysia) mengeluarkan amaran hujan lebat berterusan kategori jingga untuk beberapa kawasan di Terengganu dan Kelantan sehingga esok.Hujan lebat berterusan dijangka berlaku dengan jumlah hujan melebihi 60 milimeter dalam tempoh enam jam.Kawasan terlibat di Kelantan ialah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.Manakala di Terengganu, amaran dikeluarkan bagi daerah Besut, Setiu, Kuala Nerus, Hulu Terengganu, Kuala Terengganu, Marang dan Dungun.

(Amaran hujan lebat berterusan kategori jingga yang dikeluarkan di laman sesawang MetMalaysia pukul 8.40 malam tadi)

Sementara itu, MetMalaysia turut mengeluarkan amaran hujan berterusan kategori waspada bagi beberapa negeri sehingga esok.Ia meliputi Perlis, Kedah, Pulau Pinang, Hulu Perak di Perak, Gua Musang di Kelantan, Kemaman di Terengganu dan tiga daerah di Pahang iaitu Jerantut, Kuantan dan Pekan.


Timbalan setiausaha kerajaan Kedah meninggal dunia

ALOR SETAR, 2 Disember- Bekas Timbalan Setiausaha Bahagian Pengurusan Kerajaan Negeri Kedah, Datuk Syed Shaharudin Syed Abdullah, meninggal dunia malam tadi.Allahyarham 56 tahun meninggal dunia di kediaman keluarganya di Lorong Seri Mahkota,Alor Setar kira kira pukul 8.50 malam.

(Bekas Timbalan Setiausaha Bahagian Pengurusan Kerajaan Negeri Kedah, Datuk Syed Shaharudin Syed Abdullah)

Allahyarham meninggal dunia dipercayai kegagalan hati.Allahyarham yang sudah bercerai meninggalkan enam orang anak.Allahyarham Datuk Syed Shaharudin tidak sempat bertugas ditempat baharu apabila bertukar di bahagian Pegawai Tugas Tugas Khas Pejabat Setiausaha Kerajaan Negeri Kedah.Jenazah allahyarham akan dikebumikan di Tanah Perkuburan Islam Masjid Al Buhkary, Alor Setar pada 9 pagi ini (jumaat).


Agong dan Raja Permaisuri berangkat ke Majlis Santapan Sambutan 100 tahun UPSI

TANJUNG MALIM, 2 Disember- Yang di Pertuan Agong, Al Sultan Abdullah Ri'ayatuddin Al Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mencemar duli berangkat ke majlis makan malam anjuran Universiti Pendidikan Sultan Idris (UPSI) di Tanjung Malim.Bertemakan 'Seluhur Budi Sekalung Kasih' ia dianjurkan bersempena 100 tahun pusat pengajian tersebut ditubuhkan bermula era Sultan Idris Training College (SITC), Maktab Perguruan Sultan Idris (MPSI) , Institut Perguruan Sultan Idris (IPSI) sehingga dinaiktaraf sebagai UPSI pada tahun 1997.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (tengah) dan Raja Permaisuri Agong Tunku Hajah Azizah Aminah Maimunah Iskandariah (tiga, kanan) berkenan berangkat pada Majlis Santapan Seluhur Budi Sekalung Kasih sempena Kemuncak Sambutan 100 Tahun UPSI / Foto Bernama)

Dalam majlis sama, Baginda turut berkenan melancarkan setem komomeratif 100 tahun UPSI dengan kerjasama Pos Malaysia serta syiling edisi khas kerjasama Bank Negara Malaysia.Setem khas yang bertemakan 'Terbilang Merentasi Empat Zaman' bagi mengenang sumbangan dan jasa UPSI dalam pendidikan negara.Turut berkenan berangkat Sultan Perak, Sultan Nazrin Muizzuddin Shah dan Raja Permaisuri Perak, Tuanku Zara Salim serta Menteri Besar Perak, Datuk Sri Saarani Mohamad.


Barisan kabinet hampir dimuktamadkan, PM menghadap Agong pagi esok

KUALA LUMPUR, 2 Disember- Perdana Menteri Datuk Seri Anwar Ibrahim berkata perbincangan mengenai pelantikan barisan Kabinet kini hampir selesai dan berharap ia dapat diumumkan dalam masa terdekat.Anwar yang juga Pengerusi Pakatan Harapan (PH) dalam pada itu berkata beliau akan menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara pada 8 pagi esok.

(Perdana Menteri Datuk Seri Anwar Ibrahim ketika Majlis Ramah Mesra Reformis di Sungai Long, Kajang / Foto FB Anwar Ibrahim)

“Saya mohon maaf, terpaksa bergegas (untuk) selesaikan masalah (isu kabinet) dengan semua komponen, kerana kita harus segera bentuk barisan jemaah menteri dan mendapat perkenan Yang di-Pertuan Agong, saya harap dapat diumum dalam masa dua, tiga hari lagi,” katanya pada Majlis Ramah Mesra Reformis di Sungai Long, Kajang, malam tadi.Perjalanan majlis itu disiarkan secara langsung dalam laman Facebooknya.Perdana Menteri dijadualkan ke Perak esok antara lain untuk menghadap Sultan Perak Sultan Nazrin Shah di Istana Kinta pada pukul 10 pagi.Selepas itu, beliau dijadual mengadakan sesi tinjauan mesra  di Pasar Tanjung Rambutan,  lawatan tapak Klinik Kesihatan Manjoi dan kemudian solat Jumaat dan Kenduri Rakyat di Masjid Muhammad Al Fateh, Taman Jati, Ipoh.- BERNAMA


PM mahu budaya memberi cenderahati dihentikan

KUALA LUMPUR, 1 Disember - Perdana Menteri, Datuk Seri Anwar Ibrahim mengingatkan semua pihak agar tidak memberi sebarang cenderahati kepadanya.Menerusi satu hantaran di laman Facebook rasminya, Anwar berkata budaya itu mesti dihentikan.

“Saya hargai niat baik saudara saudari semua tetapi ini tidak bersesuaian dengan etika pengurusan dan pimpinan serta ia membebankan rakyat,” katanya.

Anwar sebelum ini menolak menggunakan kereta jenis Mercedes S600 yang dibeli dan diperoleh Jabatan Perdana Menteri (JPM) sebelum beliau memasuki pejabat selepas mengangkat sumpah sebagai Perdana Menteri ke-10, pada 24 November lepas.Langkah itu diambil kerana beliau tidak mahu sebarang perbelanjaan baharu dibuat ke atasnya.-BERNAMA


Belanjawan 2023 Melaka fokus ekonomi dan kesejahteraan rakyat

KUALA SUNGAI BARU, 1 Disember-Bajet 2023 Negeri Melaka akan memberi tumpuan kepada aspek ekonomi dan agenda rakyat.Ketua Menteri, Datuk Seri Sulaiman Md Ali berkata antara yang bakal diberi penekanan ialah peningkatan terhadap peluang pekerjaan dan perniagaan kepada rakyat bagi menghadapi tahun 2023 yang diramalkan mencabar."Pertamanya, kita meningkatkan ekonomi negeri terutama bagaimana kita boleh memberikan peluang pekerjaan dan jugak peluang2 perniagaan kepada rakyat negeri melaka keduanya mengenai dengan kesejahteraan rakyat dan juga kepada kebajikan rakyat itu saja lah", jelasnya kepada media.

(Ketua Menteri Melaka, Datuk Seri Sulaiman Md Ali ketika Majlis Pelancaran Logo, Lagu Rasmi dan Penyerahan Peranti Siswa Universiti Melaka (UNIMEL)

Beliau berkata demikian pada sidang media selepas Majlis Pelancaran Logo, Lagu Rasmi dan Penyerahan Peranti Siswa Universiti Melaka (UNIMEL) di Kuala Sungai Baru, Melaka.

Belanjawan 2023 negeri Melaka akan dibentangkan pada hari pertama Sidang Dewan Undangan Negeri (DUN) yang dijadualkan pada 12 Disember ini.


Harga minyak masak lima kg kekal RM30.90 bagi tempoh 8 Disember hingga 7 Januari

PUTRAJAYA, 1 Disember - Harga runcit maksimum minyak masak bagi tempoh 8 Disember 2022 hingga 7 Januari 2023 kekal pada RM6.90 sekilogram, RM13.30 bagi dua kilogram (kg), RM19.60 bagi tiga kg dan RM30.90 bagi lima kg.Dalam satu kenyataan, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof berkata penetapan harga itu dibuat berdasarkan purata harga minyak sawit mentah dunia (CPO)."Penetapan harga ini adalah hasil kerjasama daripada pihak industri minyak masak yang telah bersetuju untuk mengekalkan harga maksimum Disember 2022 sama dengan November 2022 walaupun harga purata CPO sepanjang November mencatatkan peningkatan berbanding Oktober," kata beliau dalam kenyataan tersebut, hari ini.

Mana-mana pihak yang menjual melebihi harga maksimum yang ditetapkan boleh dikenakan tindakan di bawah Akta Kawalan Harga dan Antipencatutan 2011.Menurut Azman, KPDNHEP menyeru masyarakat pengguna terus berhemah dalam pembelian serta mengutamakan apa yang perlu dan merancang setiap pembelian.Pengguna juga digalakkan menjadi mata dan telinga kepada kerajaan untuk menyalurkan maklumat berkaitan ketidakpatuhan undang-undang membabitkan harga runcit maksimum minyak masak sawit tulen di pasaran melalui WhatsApp ke 019-2794317 atau 019-8488000, portal e-aduan di https://eaduan.kpdnhep.gov.my, call centre 1-800-886-800, e-mel This email address is being protected from spambots. You need JavaScript enabled to view it., aplikasi Ez ADU KPDNHEP dan pusat arahan penguatkuasaan (ECC) di 03-88826088/6245.